[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 24.10.2006

COM(2006) 629 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Νομοθετικό πρόγραμμα και πρόγραμμα εργασίας της Επιτροπής για το 2007

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Νομοθετικό πρόγραμμα και πρόγραμμα εργασίας της Επιτροπής για το 2007

1. Εισαγωγή

Το 2007, η Ευρωπαϊκή Ένωση θα γιορτάσει την πεντηκοστή επέτειο των Συνθηκών της Ρώμης. Πενήντα χρόνια ευρωπαϊκής οικοδόμησης που έφεραν ειρήνη, οικονομική και κοινωνική ευημερία και σταθερότητα, με βάση κοινές αξίες και κοινές αρχές. Η Ευρώπη μεταβάλλεται: υποδέχεται δύο νέα κράτη μέλη, ετοιμάζεται να αντιμετωπίσει τα αποτελέσματα της παγκοσμιοποίησης και χτίζει ένα νέο ρόλο στη διεθνή σκηνή. Οι προσδοκίες των πολιτών από την ΕΕ έχουν αυξηθεί την τελευταία πεντηκονταετία. Αυτό είναι τόσο αναγνώριση της μεγαλύτερης βαρύτητας της ΕΕ, όσο και πρόκληση για όλους τους ευρωπαίους ηγέτες. Οι πολίτες της ΕΕ επιθυμούν να αντιλαμβάνονται καλύτερα ποιο είναι το έργο της ΕΕ και με ποιο τρόπο το επιτυγχάνει. Βούλησή τους είναι να έχουν λόγο σε όσα κάνει η ΕΕ. Αυτός είναι ο λόγος για τον οποίο με τη συμπλήρωση των 50 ετών, το 2007, από τη θέσπιση των Συνθηκών της Ρώμης, οι αρχηγοί των κρατών και κυβερνήσεων από κοινού με την Επιτροπή και το Ευρωπαϊκό Κοινοβούλιο θα επαναλάβουν τη δέσμευσή τους για την Ευρώπη στη δήλωση του Βερολίνου, δεσμευόμενοι για άλλη μια φορά να δημιουργήσουν μια διευρυμένη, βιώσιμη, ανοικτή και ανταγωνιστική Ευρώπη, μια Ευρώπη πολιτικών επιτευγμάτων και πολιτικών στόχων.

Το 2007 θα είναι επίσης κρίσιμο έτος για την αναζήτηση μιας θεσμικής συμφωνίας. Το Ευρωπαϊκό Συμβούλιο του περασμένου Ιουνίου προσδιόρισε μια σαφή διαδικασία και ένα χρονοδιάγραμμα, και η νέα Προεδρία θα έχει το καθήκον να παρουσιάσει έκθεση στην οποία θα αξιολογείται η πρόοδος των συζητήσεων σχετικά με τη Συνταγματική Συνθήκη και θα διερευνούνται οι μελλοντικές εξελίξεις. Η Επιτροπή έχει την πρόθεση να συμμετάσχει πλήρως στη διαδικασία αυτή και να συνεργαστεί με τα άλλα όργανα, συμβάλλοντας έτσι στην επίτευξη μιας ολοκληρωμένης θεσμικής συμφωνίας.

Η παρούσα Επιτροπή έθεσε τους στρατηγικούς στόχους της κατά την έναρξη της εντολής της: επαναφορά της Ευρώπης σε μια πορεία ευημερίας, ενίσχυση της προσήλωσης στην αλληλεγγύη, θωράκιση της ασφάλειας των πολιτών και, τέλος, προβολή και προώθηση των προτεραιοτήτων αυτών πέρα από τα σύνορά μας με δυνατότερη φωνή στον κόσμο[1]. Αυτοί οι στόχοι εξακολουθούν να αποτελούν τις βασικές κατευθύνσεις της εργασίας της Επιτροπής και τα θεμέλια μιας προσέγγισης σε ένα πλαίσιο εταιρικής σχέσης που είναι απαραίτητη για την υλοποίηση φιλόδοξων πολιτικών σε ένα πολύπλοκο κόσμο.

Δύο σημαντικά προγράμματα πολιτικής συμπληρώνουν την ανανεωμένη στρατηγική της Λισαβόνας για την ανάπτυξη και την απασχόληση και τη στρατηγική για την αειφόρο ανάπτυξη που επιβεβαιώθηκε εκ νέου κατά το Ευρωπαϊκό Συμβούλιο του Ιουνίου:

- Το φθινόπωρο του 2005, η Ευρωπαϊκή Ένωση συμφώνησε να θέσει την παγκοσμιοποίηση στο επίκεντρο της πολιτικής ατζέντας της. Στο Hampton Court, προσδιορίστηκε μια σειρά αλληλένδετων πολιτικών οι οποίες απαιτούν ευρωπαϊκή απάντηση: έρευνα και ανάπτυξη, πανεπιστήμια, δημογραφική εξέλιξη και ενέργεια καθώς και ασφάλεια και πιο αποτελεσματική εξωτερική στάση.

- Τον Μάιο του τρέχοντος έτους, στο έγγραφό της «Πρόγραμμα δράσης με βάση τα αιτήματα των πολιτών: παράγοντας αποτελέσματα για την Ευρώπη», η Επιτροπή παρουσίασε μια στρατηγική δύο επιπέδων για να δοθεί στην Ευρώπη ώθηση να προχωρήσει. Τα θεσμικά και συνταγματικά προβλήματα που αντιμετωπίζει η Ευρώπη δεν μπορούν να παραμερισθούν, αλλά μπορούν να αντιμετωπιστούν παράλληλα με την υλοποίηση μιας δραστήριας πολιτικής ατζέντας που επικεντρώνεται στις προσδοκίες και τις ανάγκες των πολιτών. Η επίτευξη χειροπιαστών αποτελεσμάτων θα τονώσει την εμπιστοσύνη των πολιτών στο ευρωπαϊκό σχέδιο και θα δημιουργήσει ευνοϊκές συνθήκες για μια φιλόδοξη θεσμική συμφωνία.

ο περασμένο έτος η Ευρωπαϊκή Ένωση εντατικοποίησε τις προσπάθειές της για την υλοποίηση ενός φιλόδοξου πολιτικού προγράμματος. Η στρατηγική της Λισσαβόνας ανανεώθηκε και η Επιτροπή προσδιόρισε πώς η καινοτομία μπορεί να καταστεί η κινητήρια δύναμη της ευρωπαϊκής οικονομίας, με βασικούς μοχλούς την εκπαίδευση, την έρευνα και την καινοτομία, αλλά και μέσω του Ευρωπαϊκού Ινστιτούτου Τεχνολογίας. Κατέστη δυνατή η επίτευξη μιας διοργανικής συμφωνίας για το δημοσιονομικό πλαίσιο της επόμενης επταετίας και τα νέα χρηματοδοτικά προγράμματα θα ξεκινήσουν την 1η Ιανουαρίου 2007. Η Πράσινη Βίβλος για τη νέα πολιτική ενέργειας της Ευρώπης περιλαμβάνει συγκεκριμένες προτάσεις για εσωτερικές και εξωτερικές πτυχές της πολιτικής ενέργειας που πρέπει να αναπτυχθούν έτσι ώστε να εξασφαλιστεί η διατηρησιμότητα, η ανταγωνιστικότητα και η ασφάλεια του ενεργειακού εφοδιασμού. Η Πράσινη Βίβλος για τη μελλοντική ναυτιλιακή πολιτική της Ένωσης έδωσε το έναυσμα της συζήτησης για μια πραγματικά ολοκληρωμένη ναυτιλιακή πολιτική που θα αξιοποιήσει το ανεκμετάλλευτο δυναμικό από πλευράς ανάπτυξης και απασχόλησης, ενισχύοντας συγχρόνως την προστασία του θαλάσσιου περιβάλλοντος. Στο έγγραφο "Η Ευρώπη στον κόσμο" αναπτύσσεται πώς η Ευρώπη θα μπορούσε να κατορθώσει να ακούγεται η φωνή της στον κόσμο σε βαθμό που να αντιστοιχεί στην οικονομική της ισχύ.Η Επιτροπή συνέχισε να ηγείται του διεθνούς διαλόγου σχετικά με το διεθνές καθεστώς που θα διέπει στο μέλλον την αλλαγή του κλίματος.

Το παρόν πρόγραμμα εργασίας προσδιορίζει τις ενέργειες που πρέπει να αναλάβει η Επιτροπή για να υλοποιήσει τους στρατηγικούς στόχους της το 2007. Για την επεξεργασία του προγράμματος του 2007, η Επιτροπή είχε την ευκαιρία να επωφεληθεί από τις αντιδράσεις του Ευρωπαϊκού Κοινοβουλίου, του Συμβουλίου και άλλων οργάνων σχετικά με την ετήσια στρατηγική πολιτικής για το 2007. Ο συγκροτημένος διάλογος που καθιερώθηκε βάσει της συμφωνίας πλαισίου μεταξύ του Ευρωπαϊκού Κοινοβουλίου και της Επιτροπής και η «συνοπτική έκθεση» που εγκρίθηκε από τη Διάσκεψη των Προέδρων ήταν ιδιαίτερα χρήσιμα και έδειξαν πώς οι κοινοί στόχοι μπορούν να μετατραπούν σε συγκεκριμένες ενέργειες και απτά αποτελέσματα.

- Όσον αφορά την ευημερία , η Επιτροπή θα συνεχίσει να προωθεί τον εκσυγχρονισμό της ευρωπαϊκής οικονομίας μέσω της ανανεωμένης στρατηγικής της Λισσαβόνας για την ανάπτυξη και την απασχόληση, και μια δυναμική εσωτερική αγορά, με μια αλληλένδετη σειρά μέτρων για την προώθηση της γνώσης, της καινοτομίας και ενός βιώσιμου περιβάλλοντος πρόσφορου για ανάπτυξη. Σε αυτό το πνεύμα εντάσσεται η δημιουργία ενός ευρωπαϊκού πλαισίου για τους οικονομικούς μετανάστες. H Επιτροπή θα συνεχίσει τις πρωτοβουλίες για την προώθηση των εξωτερικών πτυχών της ανταγωνιστικότητας που ορίζονται στην ανακοίνωσή της της 4ης Οκτωβρίου 2006 με τίτλο «Η Ευρώπη στον κόσμο: η συμμετοχή της στον παγκόσμιο ανταγωνισμό». Ιδιαίτερο βάρος θα δοθεί στην ενέργεια, και η πρώτη επισκόπηση της Ευρωπαϊκής Στρατηγικής για την Ενέργεια θα αποτελέσει την απαρχή μιας νέας φάσης στην ευρωπαϊκή ενεργειακή πολιτική που θα συντελέσει στην αντιμετώπιση της αλλαγής του κλίματος. Η Επιτροπή θα παρουσιάσει επίσης τις απόψεις της για την θέσπιση της νέας ναυτιλιακής πολιτικής.

- Η αλληλεγγύη , η προστασία του περιβάλλοντος, η αειφόρος διαχείριση και χρήση των φυσικών πόρων και η υγεία και ευημερία των πολιτών βαδίζουν παράλληλα με την ανάπτυξη και τη δημιουργία θέσεων απασχόλησης. Το 2007 θα είναι το "ευρωπαϊκό έτος ίσων ευκαιριών", υπενθυμίζοντας και πάλι στους Ευρωπαίους ότι ο κοινωνικός τομέας κατευθύνει τον τρόπο με τον οποίο λειτουργεί η Ευρώπη. H Επιτροπή θα προβεί σε ανασκόπηση της κοινωνικής κατάστασης στην ΕΕ, όπως της ζήτησε το Ευρωπαϊκό Συμβούλιο του Ιουνίου 2006, με ιδιαίτερη έμφαση στα θέματα πρόσβασης και ευκαιριών και με σκοπό την επίτευξη νέας συναίνεσης σχετικά με τις κοινωνικές προκλήσεις που αντιμετωπίζει η Ευρώπη. Η ανανέωση των πολιτικών έτσι ώστε να ανταποκρίνονται στις ανάγκες της ευρωπαϊκής κοινωνίας σήμερα αποτελεί ένα πρώτο βήμα για να υπάρξει αποτελεσματική κοινωνική αλληλεγγύη. Η Επιτροπή θα πρέπει επίσης να συνεχίσει την κλιματική πολιτική της με σκοπό τη διεύρυνση της διεθνούς συνεργασίας και την επίτευξη μεγαλύτερης μείωσης των εκπομπών ρύπων εντός της Ένωσης.

- Απαιτούνται ενέργειες σε ευρωπαϊκό επίπεδο για να εξασφαλιστεί ένα υψηλό επίπεδο ασφάλειας και δικαιοσύνης, υγείας και προστασίας του πολίτη, καθώς η Ευρώπη αντιμετωπίζει νέους κινδύνους. Κίνδυνοι που απειλούν το περιβάλλον και την υγεία, μεταδοτικές ασθένειες και φυσικές καταστροφές, καθώς και απειλές από τρομοκρατικά χτυπήματα απαιτούν ταχεία και αποτελεσματική ικανότητα αντίδρασης σε επίπεδο ΕΕ. Η επιβολή του νόμου και οι ποινικές έρευνες σε όλη την ΕΕ θα συνεχιστούν για να καταπολεμηθεί το έγκλημα και η βία. Οι συνοριακοί έλεγχοι θα αποτελέσουν βασικό τομέα δράσης το 2007, σε συνδυασμό με την επέκταση της ζώνης του Σένγκεν.

- Η Ευρώπη θα πρέπει να καλλιεργήσει μια ισχυρή δική της φωνή σε παγκόσμιο επίπεδο για την επίτευξη στόχων όπως η βιώσιμη ανάπτυξη, το περιβάλλον του πλανήτη, η ειρήνη, οι σχέσεις γειτονίας, η συνεργασία και η εξωτερική ανταγωνιστικότητα. Για την υλοποίηση αυτών των στόχων, καθοριστικό ρόλο μπορεί να διαδραματίσει η επιστημονική και τεχνολογική συνεργασία καθώς και άλλες μορφές συνεργασίας που στηρίζονται στη γνώση και που αναπτύσσονται με γνώμονα την προώθηση των αμοιβαίων συμφερόντων και ωφελειών. Η Ευρώπη πρέπει να βελτιώσει τη συνοχή και το συντονισμό των ενεργειών της Επιτροπής με εκείνες των άλλων ευρωπαϊκών θεσμικών οργάνων και των κρατών μελών. Επίσης, οι εξωτερικές πολιτικές της Κοινότητας και οι εξωτερικές πτυχές των εσωτερικών πολιτικών θα πρέπει να εναρμονιστούν περισσότερο.

Ένα πιο στοχευμένο πρόγραμμα εργασίας για το μέλλον

Η Επιτροπή προτείνει φέτος να γίνει ένα ακόμη βήμα στο πλαίσιο της εξέλιξης του προγράμματος εργασίας. Στόχος του προγράμματος εργασίας είναι να αντανακλά με πιο στοχευμένο τρόπο τις προτεραιότητες για το επόμενο έτος, να συμβάλει έτσι ώστε η διοργανική συζήτηση των προσεχών προτεραιοτήτων να καταστεί πιο συγκεκριμένη και να ενισχυθεί το μήνυμα ότι οι ενέργειες για τη βελτίωση της νομοθεσίας αποτελούν αναπόσπαστο τμήμα των καθηκόντων της Επιτροπής. Αυτό συνεπάγεται την ακριβή στόχευση των πολιτικών και την ανάληψη δράσης σε τομείς όπου η επικουρικότητα δείχνει ότι η Ευρώπη μπορεί να αποφέρει πραγματικά οφέλη. Η Επιτροπή προτίμησε να παρουσιάσει ένα μικρότερο κατάλογο για τις στρατηγικές πρωτοβουλίες της, που έχουν επιλεγεί λόγω της πολιτικής σημασίας τους και του βαθμού ωριμότητας του σταδίου στο οποίο βρίσκεται η προετοιμασία τους. Η Επιτροπή έχει δεσμευτεί να θεσπίσει το επόμενο έτος τα μέτρα αυτά, τα οποία δεν θα αποτελέσουν αντικείμενο ενδιάμεσης επανεξέτασης.

Με βάση τα ανωτέρω, το παρόν πρόγραμμα εργασίας παρουσιάζει τις συγκεκριμένες ενέργειες που βρίσκονται στο επίκεντρο της πολιτικής δράσης της Επιτροπής το 2007 - τις στρατηγικές πρωτοβουλίες της Επιτροπής. Στο παράρτημα παρατίθεται λεπτομερής κατάλογος των ενεργειών αυτών. Επιπλέον, η Επιτροπή δεσμεύεται να αναπτύξει μια σειρά άλλων πρωτοβουλιών προτεραιότητας, που θα υιοθετηθούν κατά τη διάρκεια των προσεχών 12 έως 18 μηνών, ανάλογα με το μέγεθος και την ένταση των προετοιμασιών που απαιτούνται προκειμένου να τηρηθούν τα πρότυπα ποιότητας της βελτίωσης της νομοθεσίας. Στο παράρτημα παρατίθεται λεπτομερής κατάλογος των τομέων στους οποίους η Επιτροπή σκοπεύει να αναπτύξει πρωτοβουλίες προτεραιότητας.

Κατά την κατάρτιση των καταλόγων στρατηγικών πρωτοβουλιών προτεραιότητας, η Επιτροπή έλαβε υπόψη το διάλογο που είχε, ειδικότερα με το Ευρωπαϊκό Κοινοβούλιο, μετά την υιοθέτηση της ετήσιας στρατηγικής πολιτικής για το 2007. Η Επιτροπή είναι έτοιμη να ακούσει τις απόψεις των άλλων θεσμικών οργάνων σχετικά με το πρόγραμμα εργασίας της.

Η Επιτροπή δεσμεύεται να εξασφαλίσει την ποιότητα των προτάσεών της. Αξιολόγηση επιπτώσεων πραγματοποιείται για όλες τις πρωτοβουλίες που θα μπορούσαν να έχουν σημαντικές οικονομικές, κοινωνικές και περιβαλλοντικές συνέπειες. Συνεπώς, όλα τα μέτρα που χαρακτηρίζονται ως "στρατηγικές πρωτοβουλίες" ή ως " πρωτοβουλίες προτεραιότητας" θα υπόκεινται σε αξιολόγηση επιπτώσεων. Κατά κανόνα, εξαιρούνται από την υποχρέωση αυτή τα πράσινα βιβλία, τα μέτρα κοινωνικού διαλόγου, οι εκθέσεις σύγκλισης και άλλες παρόμοιες εκθέσεις, και τα μέτρα μεταφοράς διεθνών συμφωνιών στο εθνικό δίκαιο. Οι προτάσεις που αναφέρονται στα παραρτήματα έχουν αποτελέσει ή αποτελούν αντικείμενο ευρείας δημόσιας διαβούλευσης, προκειμένου να εξασφαλιστεί ότι οι πολίτες και όλα τα ενδιαφερόμενα μέρη θα συμμετέχουν πλήρως στη διαδικασία λήψης αποφάσεων. Αξιολογήσεις επιπτώσεων μπορούν επίσης να πραγματοποιηθούν και για άλλα μέτρα που δεν περιλαμβάνονται στο πρόγραμμα εργασίας. Οι λεπτομέρειες για την επιλογή αυτών των πρόσθετων μέτρων θα καθορίζονται στο πλαίσιο της σύστασης μιας νέας υπηρεσίας, αρμόδιας για τη στήριξη και τον ποιοτικό έλεγχο των αξιολογήσεων επιπτώσεων, που θα εργάζεται υπό την άμεση εποπτεία του Προέδρου.

Τον επόμενο μήνα, η Επιτροπή θα προβεί σε στρατηγική αξιολόγηση του προγράμματος για τη βελτίωση της νομοθεσίας, όπου θα υπογραμμίζεται η μέχρι στιγμής επιτευχθείσα πρόοδος και θα εντοπίζονται νέες πρωτοβουλίες. Το παρόν πρόγραμμα εργασίας επικεντρώνεται στα προσεχή σχέδια για την απλούστευση καθώς και στον προσδιορισμό άλλων μέτρων που βρίσκονται υπό επεξεργασία.

2. Οι Προτεραιοτητες για το 2007

Εκσυγχρονισμός της ευρωπαϊκής οικονομίας

Η βασική στρατηγική της Επιτροπής για την προώθηση της βιώσιμης ανάπτυξης και της απασχόλησης σε μια δυναμική, καινοτόμο και ελκυστική Ευρώπη έχει πλέον παγιωθεί. Με την υποβολή των εθνικών προγραμμάτων, η στρατηγική της Λισσαβόνας για την ανάπτυξη και την απασχόληση έχει εισέλθει σε νέα φάση χαρακτηριζόμενη από την κοινή δέσμευση να επιτευχθεί περαιτέρω πρόοδος στο πρόγραμμα των μεταρρυθμίσεων, ενώ οι ενέργειες που αναλαμβάνονται σε επίπεδο ΕΕ θα συμπληρώνουν τις εθνικές, περιφερειακές και τοπικές προσπάθειες. Η ετήσια έκθεση παρακολούθησης της Επιτροπής για το 2007 προς το εαρινό Ευρωπαϊκό Συμβούλιο σχετικά με την ανανεωμένη στρατηγική της Λισσαβόνας για την ανάπτυξη και την απασχόληση θα εκδοθεί πριν τα τέλη του 2006, έτσι ώστε οι ενέργειες για τη συνέχεια που δίνεται στα μέτρα αυτά να αποτελέσουν ένα από τα βασικά θέματα του 2007. Η συναίνεση σχετικά με την καινοτομία που επιτεύχθηκε κατά το Ευρωπαϊκό Συμβούλιο του Lahti θα θέσει στο προσκήνιο τα μέτρα τόσο σε ευρωπαϊκό όσο και σε εθνικό και τοπικό επίπεδο για την τόνωση της καινοτομίας σε όλους τους τομείς της οικονομίας.

Η παγκοσμιοποίηση, η διεύρυνση και η τεχνολογική πρόοδος έχουν μεταβάλει τους κανόνες του παιγνιδιού και δημιουργούν νέες προκλήσεις και ευκαιρίες για την εσωτερική αγορά. Η Επιτροπή πραγματοποιεί επί του παρόντος μια επανεξέταση της ενιαίας αγοράς , έτσι ώστε να διαπιστώσει τα μέχρι τώρα επιτεύγματα, να προσδιορίσει τα κενά που πρέπει να καλυφθούν, να προτείνει ενέργειες για την αντιμετώπιση των μελλοντικών προκλήσεων και να εξασφαλίσει ότι οι πολίτες πραγματικά καρπούνται τα οφέλη. Η δημοσίευση της έκθεσης αυτής θα προσδιορίσει την κατεύθυνση της ενιαίας αγοράς για την επόμενη δεκαετία.

Στη συνέχεια της πολιτικής για την παρακολούθηση των τομέων στους οποίους η εσωτερική αγορά δεν έχει πλήρως υλοποιηθεί, οι βιομηχανίες και οι αγορές του τομέα της άμυνας θα αποτελέσουν ένα από τους σημαντικότερους στόχους του 2007, όπου η ανάγκη να τηρηθούν οι απαιτήσεις εθνικής ασφάλειας κράτησε τις βιομηχανίες αυτές εκτός των ανταγωνιστικών περιορισμών της εσωτερικής αγοράς. Η Επιτροπή θα εξερευνήσει πώς η ευρωπαϊκή διάσταση μπορεί να συμβάλει στην αντιμετώπιση του κατακερματισμού της αγοράς.

Κατά τη διάρκεια των τελευταίων ετών, η ΕΕ έχει αναλάβει σημαντική μεταρρύθμιση των γεωργικών αγορών. Η διαδικασία αυτή συνεχίζεται με προτάσεις στον τομέα του οίνου που σκοπό έχουν να εγγυηθούν μια επιτυχημένη μελλοντική πορεία για έναν κλάδο στον οποίο η Ευρώπη διαθέτει ένα πραγματικό ανταγωνιστικό πλεονέκτημα.

Η εσωτερική αγορά έχει επίσης επιπτώσεις στον ταχέως αναπτυσσόμενο τομέα του διαστήματος. Είναι απαραίτητο να υπάρχει μια Ευρωπαϊκή Διαστημική Πολιτική για να δημιουργηθεί ένα πλαίσιο για τους χρήστες και τους φορείς ανάπτυξης διαστημικών τεχνολογιών και για να εξασφαλιστεί ότι οι πολιτικές της ΕΕ λαμβάνουν υπόψη αυτή τη διάσταση.

Η διαδικασία διαβούλευσης για την Πράσινη Βίβλο σχετικά με τη μελλοντική ναυτιλιακή πολιτική της Ένωσης θα ολοκληρωθεί τον Ιούνιο του 2007. Η Επιτροπή θα παρουσιάσει τότε τα αποτελέσματα αυτής της διαβούλευσης, περιλαμβανομένων των πολιτικών συμπερασμάτων και των ενεργειών που μπορούν να εφαρμοστούν βραχυπρόθεσμα.

Η Σλοβενία θα εισέλθει στην ευρωζώνη το 2007. Η Επιτροπή θα εξακολουθεί να αξιολογεί την ετοιμότητα των κρατών μελών στα οποία έχει δοθεί παρέκκλιση για την υιοθέτηση του ευρώ και ενδέχεται να αρχίσει τις πρακτικές προετοιμασίες με τις χώρες που θα πληρούν τα κριτήρια για την υιοθέτηση του ευρώ το 2008.

Αντιμετώπιση των προκλήσεων της ευρωπαϊκής κοινωνίας

Στο επίκεντρο των φιλοδοξιών των ευρωπαίων πολιτών, και ιδίως των νέων, είναι η κατάργηση των εμποδίων πρόσβασης στις ευκαιρίες που προσφέρουν οι ευρωπαϊκές αγορές εργασίας. Ο συνδυασμός ευελιξίας και ασφάλειας στην απασχόληση ("flexicurity") αναγνωρίστηκε ως μια πολλά υποσχόμενη προσέγγιση για τη συνύπαρξη της ευελιξίας στην αγορά εργασίας και της ανάπτυξης των δεξιοτήτων με αυξημένη κοινωνική προστασία. Η Επιτροπή θα υποβάλει προτάσεις για την ενθάρρυνση κοινών αρχών με στόχο την ενθάρρυνση του συνδυασμού ευελιξίας και ασφάλειας στην απασχόληση .

Η Επιτροπή πραγματοποιεί έναν συνολικό απολογισμό της ευρωπαϊκής κοινωνίας , που θα χρησιμεύσει ως βάση για το νέο πρόγραμμα δράσης σχετικά με την πρόσβαση και την αλληλεγγύη, καθώς και για την επεξεργασία των ευρωπαϊκών πολιτικών για την επόμενη δεκαετία. Στο πλαίσιο αυτών των ενεργειών, η Επιτροπή θα παρουσιάσει μια ενδιάμεση επισκόπηση της εφαρμογής της κοινωνικής της ατζέντας, έτσι ώστε να διαπιστωθεί η πρόοδος που έχει επιτύχει η ΕΕ όσον αφορά τη δημιουργία περισσότερων και καλύτερων θέσεων απασχόλησης και την παροχή ίσων ευκαιριών σε όλους.

Καλύτερη διαχείριση των μεταναστευτικών ροών

Οι δημογραφικές πιέσεις έχουν αυξήσει την ανάγκη της ευρωπαϊκής αγοράς εργασίας να προσελκύσει οικονομικούς μετανάστες. Ένα ευρωπαϊκό καθεστώς για τους οικονομικούς μετανάστες θα τους παρέχει ένα ασφαλές νομικό καθεστώς, καθιστώντας σαφείς τους κανόνες που συνδέονται με αυτό και τα δικαιώματα που τους εξασφαλίζει. Ιδιαίτερη προσοχή θα πρέπει να δοθεί στη θέση των μεταναστών με ιδιαίτερα υψηλές δεξιότητες , με ταχύτερο χρόνο ανταπόκρισης στις μεταβαλλόμενες ανάγκες - πράγμα που θα μπορούσε να επιτευχθεί με την καθιέρωση ενός συστήματος συγκρίσιμου με εκείνο της «πράσινης κάρτας».

Μια σημαντική πτυχή της στρατηγικής της ΕΕ στον τομέα της μετανάστευσης θα συνίσταται σε πρόταση για την επιβολή ελάχιστων κυρώσεων στους εργοδότες που απασχολούν παράνομα διαμένοντες υπηκόους τρίτων χωρών, έτσι ώστε να μειωθεί τόσο η παράνομη μετανάστευση όσο και η εκμετάλλευση αυτών των εργαζομένων. Στον τομέα του ασύλου, η Επιτροπή θα συνεχίσει να ενθαρρύνει το διάλογο με όλους τους ενδιαφερόμενους φορείς έτσι ώστε να ολοκληρωθεί μέχρι το 2010 η Κοινή Ευρωπαϊκή Πολιτική Ασύλου.

Ασφαλής, ανταγωνιστική και βιώσιμη ενέργεια

Η ενέργεια βρίσκεται σήμερα στην κορυφή της πολιτικής ατζέντας. Μετά από μια μακρά περίοδο σχετικής σταθερότητας, ο ασφαλής και προσιτός ενεργειακός εφοδιασμός δεν μπορεί πλέον να θεωρηθεί δεδομένος. Συγχρόνως, η επιτακτική ανάγκη αντιμετώπισης των κλιματικών μεταβολών απαιτεί διαφορετική προσέγγιση για τη χρησιμοποίηση και την παραγωγή ενέργειας. Η μεγαλύτερη εξάρτηση από τις εισαγωγές και οι υψηλότερες τιμές ενέργειας φαίνεται να σηματοδοτούν το μέλλον. Μόνο μια ευρωπαϊκή απάντηση, με βάση τη βιωσιμότητα, την ανταγωνιστικότητα, την ενεργειακή απόδοση και ασφάλεια μπορεί να δώσει απάντηση σε μια πρόκληση αυτού του μεγέθους.

Η Επιτροπή θα παρουσιάσει την πρώτη επισκόπηση της Ενεργειακής Στρατηγικής για την Ευρώπη, που θα περιλαμβάνει διεξοδική ανάλυση συνοδευόμενη από σχέδιο δράσης με επιμέρους ενέργειες για την ανάπτυξη μιας ενεργειακής πολιτικής για την ΕΕ. Θα θέσει τις βάσεις μια μακροπρόθεσμης προσέγγισης για τη βελτίωση της εσωτερικής αγοράς, την επιτάχυνση της χρήσης νέων τεχνολογιών, τη διαφοροποίηση και την ασφάλεια του εφοδιασμού εντός της ΕΕ και προς την ΕΕ, τον έλεγχο της ζήτησης και την αποτελεσματική αξιοποίηση της ενέργειας. Συγχρόνως, η Επιτροπή θα παρουσιάσει Πράσινη Βίβλο για τις επιλογές πολιτικής της ΕΕ όσον αφορά την κλιματική μεταβολή και τις προοπτικές για τη διεθνή συνεργασία μετά το 2012. Θα προτείνει επίσης μέτρα για την ολοκλήρωση μιας γνήσιας εσωτερικής αγοράς ηλεκτρικής ενέργειας και αερίου . Επίσης, θα αναθεωρήσει το σύστημα εμπορίας εκπομπών της ΕΕ έτσι ώστε να εξασφαλιστούν προϋποθέσεις σταθερότητας για την προώθηση των επενδύσεων και να επιταχυνθεί ο ρυθμός μείωσης των εκπομπών αερίων που οδηγούν στο φαινόμενο του θερμοκηπίου.

Το αποτέλεσμα θα είναι μια σαφής εικόνα των ενεργειών που πρέπει να αναλάβει η Ευρώπη για να εξασφαλίσει τον μακροπρόθεσμο εφοδιασμό ενέργειας των πολιτών της και να αυξήσει την παγκόσμια ευαισθητοποίηση για την κλιματική αλλαγή.

Βελτιώνοντας τη ζωή στην Ευρώπη

Η ευρωπαϊκή πολιτική μπορεί να ασκήσει σημαντική επιρροή βοηθώντας τους πολίτες να διαβλέπουν και να αντιδρούν άμεσα στις ταχέως μεταβαλλόμενες συνθήκες της κοινωνίας. Για να λειτουργεί αποτελεσματικά, πρέπει να είναι ενημερωμένη και απολύτως δεκτική στις ανάγκες της σύγχρονης κοινωνίας. Καίρια σημασία για την ευημερία των πολιτών έχει η υγεία τους, να ζουν σε περιβάλλον υψηλής ποιότητας και να έχουν στη διάθεσή τους υπηρεσίες στις οποίες μπορούν να στηρίζονται. Μια Λευκή Βίβλος για τη στρατηγική υγείας θα προσδιορίσει πώς η ευρωπαϊκή διάσταση μπορεί να συμβάλει στη βελτίωση του τομέα αυτού και στη διαμόρφωση μιας όσο το δυνατόν αποτελεσματικότερης πολιτικής υγείας στην Ευρώπη, για την αντιμετώπιση προκλήσεων όπως οι πανδημίες, η βελτίωση της ασφάλειας των τροφίμων, η προώθηση της υγείας και η μελλοντική ανταγωνιστικότητα. Θα τεθεί επίσης σε εφαρμογή μια ευρωπαϊκή στρατηγική στον τομέα των κοινωνικών υπηρεσιών , με βάση ευρεία διαδικασία διαβούλευσης για τις επιπτώσεις της ευρωπαϊκής νομοθεσίας στον τομέα αυτό. Η Επιτροπή θα διερευνήσει επίσης τον τρόπο με τον οποίο η ΕΕ θα μπορούσε να συμβάλει στη βελτίωση των αστικών μεταφορών , που χρησιμοποιούνται από εκατομμύρια Ευρωπαίων κάθε μέρα.

Καίρια σημασία για την ευημερία των Ευρωπαίων έχει επίσης η ασφάλεια. Τα μέτρα για την καταπολέμηση της τρομοκρατίας θα επικεντρωθούν στον αγώνα κατά της τρομοκρατικής προπαγάνδας και τον περιορισμό της μετάδοσης τεχνογνωσίας για τρομοκρατικούς σκοπούς, όπως π.χ. στον τομέα των εκρηκτικών υλών. Προβλέπεται η υιοθέτηση σχεδίου δράσης για τη βελτίωση της ασφάλειας των εκρηκτικών υλών. Η Επιτροπή θα επικεντρώσει επίσης τις εργασίες της στην προσπάθεια καταπολέμησης της εγκληματικότητας στον κυβερνοχώρο και στην ενθάρρυνση του διαλόγου μεταξύ του δημοσίου και του ιδιωτικού τομέα και της συνεργασίας στον τομέα της ασφάλειας.

Η Ευρώπη ως παγκόσμιος εταίρος

Με την προσχώρηση της Βουλγαρίας και της Ρουμανίας, το 2007 θα αποτελέσει ένα άλλο σημαντικό ορόσημο στην ιστορική διαδικασία διεύρυνσης της Ευρωπαϊκής Ένωσης. Το ετήσιο έγγραφο στρατηγικής για τη διεύρυνση θα προσφέρει την ευκαιρία να γίνει ένας απολογισμός και να αξιολογηθεί η πρόοδος που έχει επιτευχθεί από τις άλλες χώρες στο πλαίσιο της διαδικασίας διεύρυνσης και να καθοριστεί η συνέχεια της πορείας αυτής.

Η Ευρώπη έχει ήδη καθιερωθεί ως η μεγαλύτερη εμπορική δύναμη του κόσμου. Οι αγορές της προσφέρουν ευκαιρίες, τα προϊόντα και οι υπηρεσίες της προσφέρουν ποικιλία επιλογών για σταθερούς εμπορικούς και επενδυτικούς εταίρους σε παγκόσμια κλίμακα. Μια νέα στρατηγική πρόσβασης στην αγορά θα συμβάλει στην αντιμετώπιση των φραγμών στις εμπορικές σχέσεις και στη δημιουργία νέων προοπτικών εμπορίου και επενδύσεων σε παγκόσμια κλίμακα, λαμβάνοντας συγχρόνως υπόψη την ανταγωνιστικότητα καθώς και κοινωνικές και περιβαλλοντικές παραμέτρους.

Το προσεχές έτος, ένας από τους σημαντικότερους στόχους της Επιτροπής θα είναι να υπερπηδηθούν τα εμπόδια για την επίτευξη συμφωνίας στο πλαίσιο του αναπτυξιακού γύρου της Ντόχα. Η συμφωνία αυτή θα έχει καθοριστική σημασία για την υγεία της παγκόσμιας οικονομίας. Συγχρόνως, η ΕΕ θα πρέπει να εφαρμόσει την ανακοίνωση για την Ευρώπη στον κόσμο και τη συμμετοχή στον παγκόσμιο ανταγωνισμό ώστε να προωθήσει μια δυναμική πολιτική εξωτερικής ανταγωνιστικότητας και συνεργασίας για τη βελτίωση των εμπορικών σχέσεων με βασικούς εταίρους και να εξασφαλίσει ότι η εξωτερική διάσταση έχει θετική συμβολή για την ανάπτυξη στην Ευρώπη.

Οι διαπραγματεύσεις για συμφωνίες οικονομικής εταιρικής σχέσης, οι οποίες αποτελούν τον ακρογωνιαίο λίθο για την περιφερειακή ολοκλήρωση και την ανάπτυξη των χωρών ΑΚΕ, θα ολοκληρωθούν μέχρι τα τέλη του 2007.

Ιδιαίτερη προσοχή πρέπει να δοθεί στην ενίσχυση της ευρωπαϊκής πολιτικής γειτονίας, στις διαπραγματεύσεις των συμφωνιών σύνδεσης με αρκετούς σημαντικούς εταίρους στην Ασία και τη Λατινική Αμερική, καθώς και στην πρόοδο των διαπραγματεύσεων με σημαντικούς στρατηγικούς εταίρους όπως η Ρωσία, η Κίνα και η Ουκρανία. Θα συνεχιστεί η εφαρμογή της ευρωπαϊκής στρατηγικής ασφάλειας, ιδίως στον τομέα της ασφάλειας των πολιτών. Η Επιτροπή θα συνεχίσει τις σταθεροποιητικές προσπάθειές της στη Μέση Ανατολή και τη Νότια Ασία. Επίσης, θα προωθήσει την ενίσχυση των διατλαντικών σχέσεων.

Εκατομμύρια Ευρωπαίοι ταξιδεύουν κάθε χρόνο σε όλο τον κόσμο και έχουν ανάγκη προστασίας και στήριξης όταν αντιμετωπίζουν δυσχέρειες. Θα πρέπει να προσδιοριστούν με σαφήνεια τα δικαιώματα διπλωματικής και προξενικής προστασίας που έχουν ως πολίτες της ΕΕ έτσι ώστε να μπορούν να τα ασκήσουν όταν παραστεί ανάγκη.

3. Υλοποιηση των ενεργειών: ένα καθημερινό έργο

Οι νέες ενέργειες που καθορίζονται με γνώμονα τις πολιτικές προτεραιότητες αντιπροσωπεύουν μια μόνο πτυχή της εργασίας της Επιτροπής. Καθόλη τη διάρκεια του έτους, η Επιτροπή παραμένει υπεύθυνη για τη διαχείριση των οικονομικών και επιχειρησιακών προγραμμάτων, εντός της Ευρώπης και σε όλο τον κόσμο. Έχει άμεση ευθύνη για τη διαχείριση μιας σειράς σύνθετων κοινών πολιτικών και για την εξασφάλιση της σωστής εφαρμογής του κεκτημένου. Διαδραματίζει ένα ιδιαίτερο ρόλο ως θεματοφύλακας του κοινού ευρωπαϊκού συμφέροντος. Η Επιτροπή θα εντατικοποιήσει τις προσπάθειές της να βρίσκεται σε επικοινωνία με τους πολίτες της Ευρώπης και να εξηγεί σε τι συνίσταται το ευρωπαϊκό σχέδιο.

Διαχειριστικές λειτουργίες

Το 2007 θα αποτελέσει την απαρχή μιας εκτεταμένης σειράς νέων χρηματοδοτικών προγραμμάτων στο πλαίσιο των νέων δημοσιονομικών προοπτικών. Θα περιλαμβάνουν μια πλήρη σειρά νέων προγραμμάτων στους τομείς της πολιτικής συνοχής, της απασχόλησης και της κοινωνικής αλληλεγγύης, μεταξύ των οποίων το Ευρωπαϊκό Ταμείο για την Παγκοσμιοποίηση, καθώς και στον τομέα της αγροτικής ανάπτυξης και της αλιείας. Το 2007 θα ολοκληρωθούν 27 εθνικά στρατηγικά πλαίσια αναφοράς και θα εγκριθούν 360 επιχειρησιακά προγράμματα στο πλαίσιο της πολιτικής συνοχής. Επίσης, για την αγροτική ανάπτυξη, 27 εθνικά στρατηγικά σχέδια είναι στη φάση της ολοκλήρωσής τους και περίπου 80 προγράμματα θα εγκριθούν το 2007. Ο ορισμός και η εκκίνηση της νέας γενιάς προγραμμάτων θα εξασφαλίσει τη συμβολή της πολιτικής συνοχής και των πολιτικών αγροτικής ανάπτυξης στον οικονομικό εκσυγχρονισμό της Ένωσης και στην στρατηγική της Επιτροπής για την ανάπτυξη και την αύξηση και την ποιοτική βελτίωση της απασχόλησης, μέσω του χαρακτηρισμού των δαπανών που διατίθενται για στόχους συνοχής ως "συνδεόμενων με τη στρατηγική της Λισσαβόνας". Προβλέπονται επίσης μέτρα για την τόνωση της ανταγωνιστικότητας, όπως το έβδομο πρόγραμμα πλαίσιο έρευνας, το πρόγραμμα πλαίσιο για την ανταγωνιστικότητα και την καινοτομία, το πρόγραμμα δια βίου μάθησης και τα διευρωπαϊκά δίκτυα.

Με τη συμπλήρωση της νομοθετικής δραστηριότητας της Ένωσης, τα προγράμματα αυτά παρέχουν ένα συνεκτικό πολιτικό πλαίσιο για τη δράση της ΕΕ σε τομείς καίριου ενδιαφέροντος για τους πολίτες της ΕΕ και συμβάλλουν στην επίτευξη των τεσσάρων στρατηγικών στόχων της Επιτροπής. Συγχρόνως, η Επιτροπή δεν παύει να μεριμνά για την εκτέλεση των άλλων τρεχόντων καθηκόντων της, όπως να εξασφαλίσει την ορθή εφαρμογή της μεταρρύθμισης της κοινής γεωργικής πολιτικής (ΚΓΠ) και την αύξηση της ανταγωνιστικότητας των γεωργικών αγορών. Καταβάλλονται συνεχείς προσπάθειες από τις αρμόδιες υπηρεσίες της Επιτροπής να βελτιώσουν την ποιότητα των προγραμμάτων και σχεδίων που χρηματοδοτούνται από την ΕΕ, στόχος που περιλαμβάνει επίσης τις εργασίες για την προώθηση της αξιόπιστης χρηματοοικονομικής διαχείρισης και την βελτίωση της σχέσης κόστους-αποδοτικότητας. Τα προγράμματα αυτά θα επιτρέψουν επίσης την ομαλή ενσωμάτωση των νέων κρατών μελών και θα συμβάλουν έτσι ώστε να στέφεται με επιτυχία κάθε νέα διεύρυνση της ΕΕ. Συγχρόνως, ορισμένα προγράμματα που εγκρίθηκαν πρόσφατα εκτείνονται πέρα από τα σύνορά μας, όπως το Προενταξιακό Μέσο και το Ευρωπαϊκό Μέσο Γειτονίας και Εταιρικής Σχέσης. Επιπλέον, θα θεσπιστεί μια νέα σειρά μέσων εξωτερικής πολιτικής για την προώθηση της ανάπτυξης και της συνεργασίας και την παροχή εξωτερικής συνδρομής σε πάνω από 150 χώρες σε όλο τον κόσμο, για την αντιμετώπιση των απειλών της ασφάλειας σε διαπεριφερειακό επίπεδο ή την προώθηση των ανθρωπίνων δικαιωμάτων και της δημοκρατίας.

Διαχείριση του κοινοτικού κεκτημένου

Ο ρόλος της Επιτροπής δεν σταματά με την έγκριση μιας πρότασης από το Σώμα των Επιτρόπων. Η Επιτροπή συμμετέχει ενεργά στη διαμόρφωση των μέτρων που τελικά εγκρίνονται από το Ευρωπαϊκό Κοινοβούλιο και το Συμβούλιο Υπουργών, λειτουργώντας ως μεσολαβητής μεταξύ των θεσμικών οργάνων για την εξεύρεση των πιο πρόσφορων λύσεων που εξυπηρετούν το γενικό συμφέρον της Ένωσης.

Η Επιτροπή διευθύνει επίσης και προετοιμάζει τις εργασίες πολυάριθμων επιτροπών, συγκεντρώνοντας εμπειρογνωμοσύνη από όλη την ΕΕ και καθιστώντας αποτελεσματικότερη και διαφανέστερη την κανονιστική διαδικασία για την κοινοτική νομοθεσία με τη μεγαλύτερη συνεργασία μεταξύ των εποπτικών αρχών. Το σύστημα αυτό επιτρέπει επίσης την ΕΕ να αντιδρά ταχύτερα και με πιο ευέλικτο τρόπο στις εξελίξεις και διευκολύνει την αναθεώρηση λεπτομερών εκτελεστικών μέτρων όταν αυτό είναι απαραίτητο. Νέοι κανόνες για αυτό το σύστημα «επιτροπολογίας» θα ενισχύσουν τη συμμετοχή του Ευρωπαϊκού Κοινοβουλίου στην κανονιστική διαδικασία. Η Επιτροπή θα εξετάσει τις νομοθετικές πράξεις που εκδίδονται βάσει της διαδικασίας συναπόφασης που ενδέχεται να αποτελέσουν αντικείμενο της "νέας κανονιστικής διαδικασίας με έλεγχο" και θα τροποποιήσει, όπως συμφωνήθηκε, τη διαδικασία ενημέρωσης του Ευρωπαϊκού Κοινοβουλίου και τις υπηρεσίες καταχώρησης.

Η Επιτροπή είναι υπεύθυνη για την παρακολούθηση της εφαρμογής και τον έλεγχο της τήρησης του κεκτημένου από τα κράτη μέλη. Για το σκοπό αυτό, εξασφαλίζει ότι όλα τα κράτη μέλη θέτουν ορθά σε εφαρμογή την κοινοτική νομοθεσία. Αυτές οι δραστηριότητες παρακολούθησης μπορεί να οδηγήσουν, όπου είναι αναγκαίο, στην κίνηση διαδικασιών παράβασης κατά κρατών μελών που θεωρείται ότι παραβιάζουν τις υποχρεώσεις που υπέχουν βάσει της κοινοτικής νομοθεσίας. Το περασμένο έτος, η Επιτροπή επανεξέτασε τη θέση της σχετικά με την εφαρμογή της κοινοτικής νομοθεσίας. Κατά την επανεξέταση αυτή λήφθηκε υπόψη το ψήφισμα που εκδόθηκε από το Κοινοβούλιο για το θέμα αυτό στο πλαίσιο της δέσμης μέτρων για τη βελτίωση της νομοθεσίας. Η Επιτροπή προετοιμάζεται να εξαγγείλει τις προθέσεις της σε έγγραφο σχετικά με τη στρατηγική επανεξέταση για τη βελτίωση της νομοθεσίας το οποίο προβλέπεται να εγκριθεί τον Νοέμβριο.

Η επιτυχής εφαρμογή των πολιτικών

Ένα από τα κυριότερα καθήκοντα της Επιτροπής ήταν πάντοτε να προωθεί με ενεργό τρόπο τη διαμόρφωση και την εφαρμογή της πολιτικής της ΕΕ, όπως συνέβη παραδείγματος χάρη με την ανανεωμένη στρατηγική της Λισσαβόνας. Η στρατηγική αυτή έχει πλέον παγιωθεί και τυγχάνει ευρείας συναίνεσης, αλλά στο επίκεντρό της υπάρχει η αναγνώριση ότι απαιτείται ορθή διακυβέρνηση έτσι ώστε η στρατηγική να καταστεί πραγματικά αποτελεσματική. Αυτό συνεπάγεται την ανάπτυξη εταιρικής σχέσης. Τα κράτη μέλη έχουν δεσμευθεί στα εθνικά προγράμματα μεταρρύθμισης που έχουν υιοθετήσει, αλλά η Επιτροπή διαδραματίζει καθοριστικό ρόλο παρακολούθησης σε κάθε στάδιο – παράλληλα με την άμεση υλοποίηση μιας σειράς ενεργειών που υπάγονται στο πεδίο αρμοδιοτήτων της ΕΕ. Αυτή η δυναμική σχέση είναι απαραίτητη για τη μετατροπή των πολιτικών φιλοδοξιών σε πραγματικά έργα.

Σε πολλούς τομείς, έχει ανατεθεί στην Επιτροπή το καθήκον της παρακολούθησης της προόδου. Ετήσιοι απολογισμοί σε τομείς όπως η οικονομική και κοινωνική προστασία και η ισότητα των φύλων επιτρέπουν την κατάλληλη προσαρμογή της πολιτικής εφόσον αυτό είναι απαραίτητο. Πιο μακροπρόθεσμες αξιολογήσεις επιτρέπουν την υιοθέτηση νέων κατευθύνσεων. Παραδείγματος χάρη, το 2007 η Επιτροπή θα υποβάλει έκθεση για το πρόγραμμα δράσης για την περιβαλλοντική τεχνολογία και το ταμείο αλληλεγγύης της Ευρωπαϊκής Ένωσης για την παροχή στήριξης σε περιπτώσεις καταστροφών. Θα πραγματοποιηθεί επίσης ενδιάμεση αναθεώρηση τόσο της βιομηχανικής πολιτικής όσο και της σύγχρονης πολιτικής για τις ΜΜΕ. Θα τεθεί σε εφαρμογή το ενιαίο σύστημα πληροφοριών για το περιβάλλον (SEIS-ΕΣΠΠ), το οποίο θα παρέχει βασικές περιβαλλοντικές πληροφορίες σε μια σειρά χρηστών, παραδείγματος χάρη για την υποβοήθηση του αστικού σχεδιασμού. Το 2007, στο πλαίσιο της ετήσιας έκθεσης για την απασχόληση στην Ευρώπη, θα επανεξεταστούν οι εξελίξεις στην αγορά εργασίας, με τη συμπλήρωση δέκα ετών από την ανάπτυξη της ευρωπαϊκής στρατηγικής απασχόλησης και θα ξεκινήσει ένας νέος κύκλος της ανοικτής μεθόδου συντονισμού στον τομέα της κοινωνικής προστασίας.

Λεπτομερής παρακολούθηση εξασφαλίζεται επίσης με τη βοήθεια νέων μηχανισμών που έχουν θεσπιστεί για συγκεκριμένους σκοπούς. Το 2007 θα ιδρυθεί το ευρωπαϊκό παρατηρητήριο των αγορών ενέργειας, αρχικά για τις αγορές ηλεκτρισμού, αερίου και πετρελαίου, ενώ σε μεταγενέστερο στάδιο είναι πιθανόν να επεκταθεί σε άλλα αγαθά. Η Επιτροπή θα προβεί επίσης σε επιθεωρήσεις στους τομείς της πυρηνικής, αεροπορικής και θαλάσσιας ασφάλειας για τους οποίους είναι υπεύθυνη.

Διεθνής σκηνή

Η Επιτροπή διαδραματίζει ηγετικό ρόλο στις διαπραγματεύσεις που διεξάγονται σε διεθνές επίπεδο. Η ΕΚ συμμετέχει σε πολλές διεθνείς συμφωνίες. Ο διαπραγματευτικός ρόλος της Επιτροπής εξακολουθεί να διευρύνεται καθώς εξελίσσονται οι στόχοι που επιδιώκονται στο πλαίσιο των διαφόρων συμβάσεων. Στους κυριότερους τομείς περιλαμβάνεται το περιβάλλον (ιδίως όσον αφορά την κλιματική αλλαγή και τη βιοποικιλότητα), η γεωργία, η αλιεία, το εμπόριο και η πνευματική ιδιοκτησία. Η Επιτροπή διεξάγει επίσης διαλόγους για κανονιστικά θέματα με βασικούς εταίρους, όπως η Κίνα, η Ινδία, η Ιαπωνία, η Ρωσία, η Βραζιλία, το Μεξικό και οι ΗΠΑ. Πρόκειται για χρήσιμα εργαλεία για την αποφυγή κανονιστικών συγκρούσεων, την τόνωση της συνεργασίας με άλλες έννομες τάξεις και την προώθηση των κανονιστικών προτύπων της ΕΕ σε παγκόσμια κλίμακα, έτσι ώστε να προληφθούν οι επιπτώσεις της παγκοσμιοποίησης.

Συνδέοντας την Ευρώπη με τον πολίτη

Ένας από τους θεμελιώδεις στόχους της Επιτροπής είναι να καταστήσει τις πολιτικές της ΕΕ κατανοητές και ενδιαφέρουσες για τους πολίτες. Ο στόχος αυτός περιλαμβάνει τη δέσμευσή της να ακούει τους πολίτες και να ανταποκρίνεται στις ανάγκες τους, και συγχρόνως να γίνει πιο δημοκρατική, διαφανής και αποτελεσματική. Η ενθάρρυνση του διαλόγου με τους πολίτες απαιτεί κατάλληλα μέσα και συνεχείς προσπάθειες από όλα τα θεσμικά όργανα της ΕΕ σε επίπεδο δημοκρατίας, διαλόγου και δημόσιας συζήτησης, όπως στο «Σχέδιο Δ». Η Επιτροπή θα συνεχίσει να καταβάλλει προσπάθειες για τη μεγαλύτερη συμμετοχή των πολιτών στη διαδικασία διαμόρφωσης της πολιτικής σε όλα τα επίπεδα, και ιδίως όσον αφορά τους νέους και τις γυναίκες. Η πρόκληση είναι να βελτιωθεί η εικόνα που έχουν οι πολίτες για την ΕΕ, να την γνωρίσουν καλύτερα και να αποκτήσουν μεγαλύτερο ενδιαφέρον για αυτήν. Η Επιτροπή θα συνεχίσει να αναπτύσσει μια λειτουργική και δημιουργική συνεργασία με τις εθνικές, περιφερειακές και τοπικές αρχές και την κοινωνία των πολιτών στα κράτη μέλη, καθώς και με άλλους βασικούς φορείς περιλαμβανομένων των μέσων ενημέρωσης.

Η Επιτροπή ανέλαβε μια σημαντική νέα πρωτοβουλία για την ανάπτυξη της συμμετοχής στην Ευρώπη μέσω μιας Λευκής Βίβλου για την επικοινωνία. Το επόμενο έτος οι εργασίες αυτές θα εισέλθουν σε νέα φάση, χάρη σε ένα πρόγραμμα πρακτικών ενεργειών που θα αναληφθούν από τα θεσμικά όργανα της ΕΕ, τα κράτη μέλη και την κοινωνία των πολιτών, που θα στηρίξουν τη δέσμευση που ανέλαβε η Επιτροπή να συνδεθεί με τους πολίτες.

Η παρούσα Επιτροπή θεώρησε ότι η επικοινωνία έπρεπε να καταστεί ένας από τους στρατηγικούς της στόχους για τη διάρκεια της θητείας της, αναγνωρίζοντας την ζωτική σημασία της ανανεωμένης δέσμευσης να αναπτυχθεί η επικοινωνία με τους πολίτες της Ευρώπης. Στο πρόγραμμα δράσης του 2005 σχετικά με τη βελτίωση της επικοινωνίας στην Ευρώπη, η Επιτροπή αποφάσισε επίσης να εστιάσει τις δράσεις της στον τομέα της επικοινωνίας σε ορισμένες άμεσες προτεραιότητες, η επιλογή των οποίων θα γίνει αφενός με βάση πολιτικές προτεραιότητες και αφετέρου με βάση μια όσο το δυνατόν ακριβέστερη και βαθύτερη κατανόηση των ενδιαφερόντων και των ανησυχιών των πολιτών. Το επόμενο έτος η Επιτροπή θα επικεντρώσει τις δραστηριότητές της στον τομέα της επικοινωνίας στις προτεραιότητες που προσδιορίζονται στο παράρτημα, οι οποίες καθορίστηκαν με βάση τις πολιτικές προτεραιότητες που θεσπίστηκαν στο παρόν πρόγραμμα εργασίας.

Η Επιτροπή θα επικεντρώσει τις προσπάθειες και τους πόρους της στις σημαντικότερες προτεραιότητες, χωρίς όμως να σταματήσει ούτε να μειώσει την ένταση των προσπαθειών της για τη βελτίωση της επικοινωνίας στην Ευρώπη σε όλους τους τομείς της πολιτικής.

4. Βελτίωση της νομοθεσίας: Απλούστευση, κωδικοποίηση, απόσυρση και μέτρηση του διοικητικού κόστους

Ο στόχος της απλούστευσης και του εκσυγχρονισμού του κανονιστικού περιβάλλοντος της Ευρώπης έχει καίρια σημασία για το έργο της Επιτροπής. Η επίτευξη αυτού του εγκάρσιου στρατηγικού στόχου έχει οδηγήσει την Επιτροπή στην ανάπτυξη και την εφαρμογή μιας μακρόπνοης ατζέντας για τη βελτίωση της νομοθεσίας, έτσι ώστε να συντελεστεί περαιτέρω πρόοδος για την επίτευξη των στόχων της Λισσαβόνας για τη δημιουργία θέσεων απασχόλησης και την ανάπτυξη.

Αυτή η προτεραιότητα θα γίνει αισθητή, τόσο στην προετοιμασία και τον σχεδιασμό των πρωτοβουλιών του προγράμματος εργασίας της, όσο και στις ειδικές πρωτοβουλίες για την απλούστευση της υφιστάμενης νομοθεσίας. Η Επιτροπή θα υιοθετήσει μια σύγχρονη, αποτελεσματική και αποδοτική κανονιστική προσέγγιση σε όλη την Ευρώπη. Η ικανοποιητική πρόοδος που επιτεύχθηκε τα τελευταία χρόνια θα αξιοποιηθεί το 2007, ενώ τα διδάγματα που θα αντληθούν στο πλαίσιο της επικείμενης στρατηγικής ανασκόπησης των μέτρων που λήφθηκαν για τη βελτίωση της νομοθεσίας, θα επιτρέψουν στην Επιτροπή να βελτιώσει την προσέγγισή της και να εξασφαλίσει την εκπλήρωση των προσδοκιών των πολιτών της Ευρώπης και των οικονομικών φορέων για ένα απλό και αποτελεσματικό κανονιστικό περιβάλλον.

Πρόγραμμα απλούστευσης

Ειδικότερα, η Επιτροπή εφαρμόζει ένα μακρόπνοο κυλιόμενο πρόγραμμα απλούστευσης που σκοπό έχει να μειώσει το φόρτο που επιβάλλεται στους οικονομικούς φορείς και τους πολίτες. Αυτό το κυλιόμενο πρόγραμμα αφορούσε αρχικά περίπου 100 πρωτοβουλίες, από τις οποίες πάνω από 20 έχουν ήδη ολοκληρωθεί. Μετά από την εκτεταμένη επικαιροποίηση του κυλιόμενου προγράμματος το 2006, 47 πρωτοβουλίες απλούστευσης θα παρουσιαστούν κατά τη διάρκεια του 2007. Σημαντικές πρωτοβουλίες απλούστευσης θα παρουσιαστούν σε πολλούς τομείς πολιτικής, και ιδίως όσον αφορά τις κανονιστικές ρυθμίσεις για προϊόντα, τη γεωργική νομοθεσία, τη νομοθεσία για το περιβάλλον και την αγορά εργασίας, και τις στατιστικές. Επιπλέον, η Επιτροπή θα συνεχίσει την απλούστευση στις περιπτώσεις στις οποίες έχει εκδοθεί νομοθεσία μέσω της επιτροπολογίας.

Κωδικοποίηση

Το 2007, η Επιτροπή θα εντατικοποιήσει τις εργασίες της σε σημαντικό βαθμό έτσι ώστε να μειωθεί ο όγκος του κεκτημένου και να βελτιωθεί η προσπελασιμότητα και η εφαρμογή του. Μετά την επικαιροποίηση του 2006 και την επανεκκίνηση του ενδεικτικού προγράμματος για την κωδικοποίηση του κεκτημένου , η Επιτροπή σκοπεύει να παρουσιάσει περίπου 350 πρωτοβουλίες κωδικοποίησης κατά την περίοδο μέχρι το 2008. Το 2007 και μόνο, η Επιτροπή θα παρουσιάσει περίπου 100 προτάσεις στο νομοθέτη για την κωδικοποίηση πράξεων του Συμβουλίου και του Κοινοβουλίου. Το Ευρωπαϊκό Κοινοβούλιο και το Συμβούλιο καλούνται να προβούν στην ταχεία έγκριση των προτάσεων κωδικοποίησης,

Εξέταση των προτάσεων που εκκρεμούν

Το 2007, η Επιτροπή θα ολοκληρώσει επίσης τη διαδικασία εξέτασης των προτάσεων που εκκρεμούν ενώπιον του νομοθέτη. Το 2005-2006, μια πρώτη εξέταση των προτάσεων που είχαν υποβληθεί πριν το 2004 οδήγησε στην απόσυρση 68 προτάσεων από την Επιτροπή. Μια παρόμοια διαδικασία εξέτασης άνω των 80 προτάσεων που εκκρεμούσαν από το 2004 (μέχρι τις 22 Νοεμβρίου 2004) επέτρεψε στην Επιτροπή να εξαγγείλει την απόσυρση άλλων 10 εκκρεμουσών προτάσεων. Βάσει της συμφωνίας πλαισίου, η Επιτροπή ενημερώνει, συνεπώς, τα άλλα θεσμικά όργανα για την πρόθεσή της να αποσύρει αυτές τις εκκρεμούσες προτάσεις.

Μείωση του διοικητικού κόστους

Η Επιτροπή υλοποιεί ήδη τη δέσμευσή της να μειώσει το διοικητικό κόστος στην ΕΕ. Το διοικητικό κόστος είναι το κόστος που επιβάλλεται στους ιδιωτικούς και τους δημόσιους φορείς, για να ανταποκριθούν ιδίως στις βάσει του νόμου υποχρεώσεις τους να χορηγούν πληροφορίες για τις δραστηριότητές τους. Το εν λόγω κόστος αποτελεί μέρος μόνο του ευρύτερου κόστους συμμόρφωσης με τη νομοθεσία. Με βάση τα αποτελέσματα πιλοτικής μελέτης, το επόμενο έτος θα ξεκινήσει ένα μεγάλο σχέδιο μέτρησης του διοικητικού κόστους σε συνεργασία με τα κράτη μέλη. Με τη σύγκριση των αποτελεσμάτων που λήφθηκαν σε τέσσερα κράτη μέλη όπου έχουν ήδη πραγματοποιηθεί ορισμένες βασικές μετρήσεις (Κάτω Χώρες, Ηνωμένο Βασίλειο, Δανία, Τσεχική Δημοκρατία), εντοπίστηκαν τομείς της πολιτικής οι οποίοι φέρουν το μεγαλύτερο μέρος της ευθύνης για τη δημιουργία διοικητικών επιβαρύνσεων και προσδιορίστηκαν οι μεθοδολογικές πτυχές που πρέπει να ληφθούν υπόψη στη ευρύτερη μελέτη μέτρησης. Σχετικό πρόγραμμα δράσης της Επιτροπής για τη μείωση του διοικητικού κόστους θα παρουσιαστεί στις αρχές του 2007. Στο πρόγραμμα αυτό, θα παρέχονται στοιχεία για τον καθορισμό ενός κοινού στόχου μείωσης του κόστους σε επίπεδο ΕΕ και ενδείξεις των τομέων που προσφέρονται περισσότερο για την ταχεία μείωση του διοικητικού κόστους, καθώς και τα μέσα επίτευξης του στόχου αυτού.

Άλλα εργαλεία για τη βελτίωση της νομοθεσίας

Όπως εξαγγέλθηκε, το 2007 θα ενισχυθούν περαιτέρω τα εργαλεία που εξασφαλίζουν την ποιότητα και την εφαρμογή νομοθεσίας υψηλής ποιότητας. Οι κυριότερες πρωτοβουλίες της Επιτροπής θα προετοιμαστούν μέσω μιας ολοκληρωμένης αξιολόγησης επιπτώσεων και διαβούλευσης των ενδιαφερόμενων φορέων και εμπειρογνωμόνων, αναλόγως των αναγκών. Κατά τους προσεχείς μήνες, θα αρχίσει να λειτουργεί μια ειδικευμένη υπηρεσία, υπό την άμεση εποπτεία του προέδρου, για να εξασφαλίσει την ποιοτική στήριξη και τον έλεγχο των αξιολογήσεων επιπτώσεων της Επιτροπής. Επιπλέον, το 2007, θα ολοκληρωθεί ο εξωτερικός έλεγχος του συστήματος αξιολόγησης επιπτώσεων της Επιτροπής, ο οποίος ενδέχεται να οδηγήσει σε αναθεώρηση των κατευθυντηρίων γραμμών της Επιτροπής στον τομέα αυτό, συμβάλλοντας έτσι στην τήρηση των αρχών της επικουρικότητας και της αναλογικότητας.

ΠΑΡΑΡΤΗΜΑ

Νομοθετικό πρόγραμμα και πρόγραμμα εργασίας της Επιτροπής για το 2007

ΣΤΡΑΤΗΓΙΚΕΣ ΠΡΩΤΟΒΟΥΛΙΕΣ

ίτλος | Είδος πρότασης ή πράξης | Περιγραφή του πεδίου εφαρμογής και στόχοι |

1. Πρωτοβουλίες στον τομέα της ενέργειας α) Στρατηγική επανεξέταση της ενεργειακής πολιτικής για την Ευρώπη β) Μέτρα για την εξασφάλιση της ολοκλήρωσης της εσωτερικής αγοράς ηλεκτρισμού και αερίου | α) Μη νομοθετική ενέργεια/ ανακοίνωση β) Νομοθετική πρόταση/οδηγία Νομική βάση: άρθρα 95 και 100 της συνθήκης ΕΚ | α) Το οικολογικά ορθολογικό ενεργειακό σύστημα (SEER) σκοπό έχει τον προσδιορισμό των βασικών στοιχείων της ενεργειακής πολιτικής για την Ευρώπη που περιλαμβάνει τρεις βασικούς στόχους ενεργειακής πολιτικής: διατηρησιμότητα, ανταγωνιστικότητα και ασφάλεια εφοδιασμού. Θα πρέπει να αποτελεί μια μακροπρόθεσμη στρατηγική που θα ακολουθείται από την Ευρωπαϊκή Ένωση και τα μεμονωμένα κράτη μέλη έτσι ώστε να εξασφαλιστεί απόλυτη συνεκτικότητα και η δυνατότητα έκφρασης με μία μόνη φωνή σε διεθνές επίπεδο. Θα δοκιμαστούν διάφορες πολιτικές επιλογές με διαφορετική βαρύτητα σε κάθε ένα από τους βασικούς στόχους της πολιτικής και η Επιτροπή θα επιλέξει και θα προτείνει στο Ευρωπαϊκό Συμβούλιο τις καλύτερες δυνατές επιλογές. Μία από τις πολιτικές επιλογές θα πρέπει να προσδιορίζει ένα ορισμένο επίπεδο ενεργειακών πηγών χωρίς άνθρακα έτσι ώστε να προωθείται συγχρόνως η διατηρησιμότητα και η ασφάλεια του εφοδιασμού, διατηρώντας παράλληλα το απαιτούμενο επίπεδο ανταγωνιστικότητας της ευρωπαϊκής οικονομίας και προσιτές τιμές ενέργειας. Θα καταρτιστούν διάφορα σενάρια, που θα καταλήγουν σε διαφορετικές δέσμες μέτρων που πρέπει να ληφθούν για την επίτευξη των στόχων. β)Θα εξεταστούν και θα προταθούν τα ακόλουθα μέτρα μετά από αξιολόγηση επιπτώσεων: - αναθεώρηση της οδηγίας 2003/54 - αναθεώρηση της οδηγίας 2003/55 - αναθεώρηση / επέκταση του κανονισμού 1228/03 περιλαμβανομένων νέων κατευθυντηρίων γραμμών - αναθεώρηση / επέκταση του κανονισμού 1775/05, περιλαμβανομένων νέων κατευθυντηρίων γραμμών - αναθεώρηση των οδηγιών 2004/67 και 2005/89 - Οδηγία/κανονισμός για την αποθήκευση αερίου (ή θα περιλαμβάνεται ενδεχομένως στην αναθεώρηση της οδηγίας 2003/55) Οι μεταβολές αυτές θα έχουν ως στόχο την περαιτέρω βελτίωση της πρόσβασης σε δίκτυα ενέργειας με την ενίσχυση της ανεξαρτησίας των φορέων εκμετάλλευσης συστημάτων, την αύξηση της συνεκτικότητας των κανονισμών σχετικά με την ενέργεια σε εθνικό και ευρωπαϊκό επίπεδο, την αύξηση του βαθμού διαφάνειας και της εποπτείας της αγοράς καθώς και της προστασίας των καταναλωτών. |

2.Πρωτοβουλίες στον τομέα της μετανάστευσης α) Νομοθετική πρόταση για μια γενική οδηγία πλαίσιο όσον αφορά την μετανάστευση εργατικού δυναμικού β) Πρόταση οδηγίας για τους όρους εισόδου και διαμονής εργαζόμενων με υψηλές δεξιότητες γ) Πρόταση οδηγίας για τις ελάχιστες κυρώσεις των εργοδοτών που απασχολούν υπηκόους τρίτων χωρών που διαμένουν παράνομα | α)Νομοθετική πρόταση/οδηγία Νομική βάση: άρθρο 63 της συνθήκης ΕΚ β)Νομοθετική πρόταση/οδηγία Νομική βάση: άρθρο 63 της συνθήκης ΕΚ γ)Νομοθετική πρόταση/οδηγία Νομική βάση: άρθρο 63(3)(β) της συνθήκης ΕΚ | α)Ο ειδικότερος στόχος είναι η προώθηση της καλύτερης ενσωμάτωσης των οικονομικών μεταναστών στην αγορά εργασίας και η θέσπιση δίκαιων και σαφών κανόνων και των δικαιωμάτων που θα έχουν. Ένα ασφαλές νομικό καθεστώς για τους οικονομικούς μετανάστες – στο οποίο θα προσδιορίζονται και θα αναγνωρίζονται σαφώς τόσο τα δικαιώματά τους ως εργαζομένων όσο και ως μελών της κοινωνίας που τους φιλοξενεί – θα τους προστατεύει από την εκμετάλλευση, αυξάνοντας συνεπώς τη συμμετοχή τους στην ανάπτυξη και μεγέθυνση της οικονομίας της ΕΕ. β)Ο ειδικότερος στόχος είναι να σχεδιαστούν διαδικασίες εισδοχής ικανές να ανταποκρίνονται ταχέως στις κυμαινόμενες ανάγκες μεταναστευτικού εργατικού δυναμικού της αγοράς εργασίας, δηλαδή ικανές να καλύπτουν αποτελεσματικά και γρήγορα τα κενά της αγοράς εργασίας, λαμβάνοντας ιδίως υπόψη την ανάγκη αντιμετώπισης των επιπτώσεων των δημογραφικών τάσεων στην Ευρώπη γ) Συμβολή στην αποτελεσματική αντιμετώπιση/μείωση της απασχόλησης υπηκόων τρίτων χωρών που διαμένουν παράνομα έτσι ώστε, συγχρόνως, να μειωθεί η παράνομη μετανάστευση και εκμετάλλευση αυτών των εργαζομένων |

3. Ανακοίνωση για την αναθεώρηση της ενιαίας αγοράς | Μη νομοθετική ενέργεια/ανακοίνωση | Η ανακοίνωση για ένα πρόγραμμα δράσης με βάση τα αιτήματα των πολιτών απαιτεί την αναθεώρηση της ενιαίας αγοράς με γνώμονα τις μελλοντικές προοπτικές. Στόχος της είναι να αξιολογηθεί η πείρα που αποκτήθηκε στον τομέα της ενιαίας αγοράς από το 1992, να προσδιοριστούν οι επιτυχίες και οι ελλείψεις και να διαπιστωθούν οι ενέργειες που χρειάζονται για να εξασφαλισθεί ότι η ενιαία αγορά θα εξακολουθήσει να υλοποιεί τις οικονομικές υποσχέσεις της και να εξασφαλιστεί ότι οι πολίτες αξιοποιούν πραγματικά τα οφέλη της. Η αναθεώρηση αυτή θα πρέπει να οδηγήσει στο σχηματισμό μιας σαφούς και συνεκτικής εικόνας της ενιαίας εσωτερικής αγοράς. Θα πρέπει να προσφέρει σαφείς πολιτικές κατευθύνσεις για τα επόμενα έτη και να χρησιμεύσει ως εργαλείο για την επανασύνδεση του πολίτη με την ενιαία αγορά. |

4. Απογραφή της κοινωνικής πραγματικότητας | Μη νομοθετική ενέργεια/ έκθεση | Τον Ιούνιο του 2006, το Ευρωπαϊκό Συμβούλιο, αναγνωρίζοντας ότι η σύνθετη δυναμική των κοινωνικών μεταβολών στις κοινωνίες μας θα πρέπει να κατανοηθεί καλύτερα έτσι ώστε να η Ευρώπης να μπορέσει να ανταποκριθεί αποτελεσματικότερα στην παγκοσμιοποίηση, ζήτησε από την Επιτροπή να προβεί σε απογραφή της κοινωνικής κατάστασης στην Ένωση, με ιδιαίτερη έμφαση στα θέματα της πρόσβασης και των ευκαιριών. Στην απογραφή αυτή θα εξεταστούν οι κυριότεροι μοχλοί που οδηγούν στις κοινωνικές μεταβολές στις ευρωπαϊκές κοινωνίες. Θα εξεταστεί πώς μπορούν να αξιολογηθούν οι μεταβολές αυτές με βάση κριτήρια αναφοράς για την ευημερία. Θα καταβληθεί προσπάθεια να ξεκινήσει διάλογος σχετικά με ορισμένους βασικούς παράγοντες που συμβάλλουν στην ευημερία –όπως οι οικονομικές ευκαιρίες, η ποιότητα της εργασιακής ζωής, οι προκλήσεις της γηράσκουσας κοινωνίας, οι δημογραφικές εξελίξεις και τα νέα σχήματα οικογενειακής ζωής, η φτώχια και η ανισότητα, οι φραγμοί στην υγεία και την κοινωνική κινητικότητα, το έγκλημα και η αντικοινωνική συμπεριφορά, καθώς και οι διαφορές και η πολυπολιτισμικότητα. Αυτή η προσπάθεια διερεύνησης της κοινωνικής πραγματικότητας στην Ευρώπη σκοπό έχει την οικοδόμηση μιας νέας συναίνεσης για τις κοινωνικές προκλήσεις που αντιμετωπίζουν οι Ευρωπαίοι. |

5. Πρόταση αναθεώρησης της απόφασης πλαισίου του Συμβουλίου για την καταπολέμηση της τρομοκρατίας | Νομοθετική πρόταση/απόφαση | Σχεδιασμός αποτελεσματικών λύσεων για την καταπολέμηση της προπαγάνδας υπέρ της τρομοκρατίας με διάφορα μέσα. Περιορισμός της μετάδοσης γνώσεων, ιδίως στον τομέα των εκρηκτικών υλών και της κατασκευής βομβών, για τρομοκρατικούς σκοπούς. |

6. Σύστημα εμπορίας εκπομπών. Πρόταση για την τροποποίηση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου της 13ης Οκτωβρίου 2003 σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου | Νομοθετική πρόταση/οδηγία Νομική βάση: άρθρο 175(1) της συνθήκης ΕΚ | Αναθεώρηση του συστήματος εμπορίας εκπομπών και τροποποίηση της υφιστάμενης οδηγίας έτσι ώστε να βελτιωθεί η λειτουργία και να επεκταθεί το πεδίο εφαρμογής για την τρίτη περίοδο εμπορίας που αρχίζει το 2013 |

7. Ανακοίνωση για τους "τρόπους επίτευξης καλύτερων συνδυασμών ευελιξίας και ασφάλειας στην απασχόληση" | Μη νομοθετική ενέργεια/ανακοίνωση | Στόχος της ανακοίνωσης είναι να διερευνηθεί ο συνδυασμός της ευελιξίας με την ασφάλεια στην απασχόληση έτσι ώστε τα κράτη μέλη να είναι σε θέση να υιοθετήσουν μέχρι τα τέλη του έτους μία σειρά κοινών αρχών. Η ανακοίνωση θα υπογραμμίσει την παρούσα κατάσταση που επικρατεί στον τομέα αυτό στα κράτη μέλη και τα πιθανά μέσα τη βελτίωση του συνδυασμού της ευελιξίας με την ασφάλεια στην απασχόληση |

8. Ανακοίνωση σχετικά με μία "ευρωπαϊκή στρατηγική για τις κοινωνικές υπηρεσίες γενικού συμφέροντος" | Μη νομοθετική ενέργεια/ανακοίνωση | Με βάση περαιτέρω διαβουλεύσεις με τα κράτη μέλη (π.χ. την ομάδα υψηλού επιπέδου για τις πολιτικές στον τομέα της υγείας και την επιτροπή κοινωνικής προστασίας)και τους ενδιαφερόμενους φορείς, αυτή η ανακοίνωση παρακολούθησης θα προσδιορίσει τα περαιτέρω μέτρα που πρέπει να ληφθούν έτσι ώστε να αναπτυχθεί μία συστηματικότερη προσέγγιση στην εφαρμογή της κοινοτικής νομοθεσίας και των αρχών στον τομέα των κοινωνικών υπηρεσιών. |

9. Κοινοτικό πλαίσιο για ασφαλείς και αποτελεσματικές υπηρεσίες υγείας | Νομοθετική πρόταση Νομική βάση: άρθρο 95 της συνθήκης ΕΚ | Ειδικότερος στόχος είναι να θεσπιστεί ένα κοινοτικό πλαίσιο για ασφαλείς, υψηλής ποιότητας και αποτελεσματικές υπηρεσίες στον τομέα της υγείας έτσι ώστε να: -εξασφαλιστεί η ασφάλεια των ασθενών σε οποιοδήποτε σημείο της Κοινότητας παρέχεται η ιατροφαρμακευτική μέριμνα -αντιμετωπιστούν οι αβεβαιότητες που υπάρχουν σχετικά με την εφαρμογή της κοινοτικής νομοθεσίας στις υπηρεσίες υγείας που παρεμποδίζουν τη διασυνοριακή παροχή ιατροφαρμακευτικών υπηρεσιών -να βελτιωθεί η αποδοτικότητα και η αποτελεσματικότητα των υπηρεσιών στον τομέα της υγείας σε όλη την ΕΕ |

10. Πρόταση για τις ενέργειες ενίσχυσης της διπλωματικής και προξενικής προστασίας | Μη νομοθετική ενέργεια/ ανακοίνωση | Η πρόταση αυτή θα υποβληθεί ως συνέχεια ανακοίνωσης σχετικά με το θέμα αυτό που εκδόθηκε στα τέλη του 2006. Λαμβάνοντας υπόψη τον αυξανόμενο αριθμό των πολιτών της ΕΕ που ταξιδεύουν στο εξωτερικό και οι οποίοι, κατά συνέπεια, είναι πιθανόν να καταφύγουν σε διπλωματική ή προξενική προστασία σε περίπτωση προβλήματος, το χαμηλό επίπεδο ενημέρωσης σχετικά με τα δικαιώματά τους δεν είναι αποδεκτό. Οι πολίτες πρέπει να γνωρίζουν τα θεμελιώδη δικαιώματά τους στον τομέα της διπλωματικής και προξενικής προστασίας εκτός της ΕΕ. Εφαρμογή κοινών προτύπων και κοινών διαδικασιών μεταξύ των κρατών μελών όταν παρέχεται συνδρομή σε πολίτες της ΕΕ στο εξωτερικό. |

11. Λευκή Βίβλος για τη στρατηγική στον τομέα της υγείας | Μη νομοθετική ενέργεια/Λευκή Βίβλος | Η στρατηγική στον τομέα της υγείας αποσκοπεί: - στο συντονισμό όλων των πρωτοβουλιών στον τομέα της υγείας για τη βελτίωση της ασφάλειας και την προώθηση της υγείας· - στη διαμόρφωση ενός πολιτικού προγράμματος για τα κυριότερα θέματα που αφορούν τον τομέα της υγείας· - στην παρακολούθηση της προόδου με στόχους και δείκτες· - στη θέσπιση μηχανισμού εφαρμογής και κοινοτικών μέσων. |

12. Ανακοίνωση για την ανανεωμένη στρατηγική πρόσβασης στην αγορά | Μη νομοθετική ενέργεια/ανακοίνωση | Η προσαρμογή των λεπτομερειών εφαρμογής της στρατηγικής είναι απαραίτητη προκειμένου να αναπτυχθεί το άνοιγμα των παγκόσμιων αγορών, προς όφελος της Ευρωπαϊκής Ένωσης καθώς και των τρίτων χωρών. Πρόκειται για την χρησιμοποίηση του συνόλου των μέσων εμπορικής πολιτικής. Οι βασικοί στόχοι είναι η διευκόλυνση των εξαγωγών αγαθών και υπηρεσιών και των επενδύσεων, ιδίως στις αναδυόμενες χώρες και η άρση των φραγμών πρόσβασης στις αγορές και η παροχή συνδρομής σε επιχειρήσεις που δραστηριοποιούνται στους τομείς με μεγάλο αναπτυξιακό δυναμικό έτσι ώστε να αξιοποιηθεί η παγκόσμια τομεακή εξειδίκευση. |

13. Ανακοίνωση για μία ευρωπαϊκή διαστημική πολιτική που θα περιλαμβάνει ένα ευρωπαϊκό διαστημικό πρόγραμμα | Μη νομοθετική ενέργεια/ανακοίνωση | Ο γενικός στόχος θα είναι ο σχεδιασμός μιας συνεκτικής και ολοκληρωμένης ευρωπαϊκής διαστημικής πολιτικής που θα καλύπτει την ΕΕ και τον Ευρωπαϊκό Οργανισμό Διαστήματος (ΕΟΔ), καθώς και τις πολιτικές και τις δραστηριότητες των κρατών μελών, αντιστοιχίζοντας τις ανάγκες των χρηστών από πλευράς ζήτησης στο στρατηγικό δυναμικό των διαστημικών συστημάτων και τεχνολογιών. Η πολιτική θα κατευθύνεται προς την αξιοποίηση των διαστημικών τεχνολογιών και συστημάτων για τη στήριξη των πολιτικών και των στόχων της Ένωσης. Θα παρέχει το πολιτικό υπόβαθρο για το συντονισμό αυτών των φορέων και των υφιστάμενων προγραμμάτων τους μέσα στα πλαίσια του Ευρωπαϊκού Διαστημικού Προγράμματος. |

14. Ανακοίνωση για την πορεία που θα πρέπει να ακολουθήσει η μελλοντική ναυτιλιακή πολιτική | Μη νομοθετική ενέργεια / Ανακοίνωση | Όπως προβλέπεται στην Πράσινη Βίβλο προς μία μελλοντική ναυτιλιακή πολιτική για την Ένωση που εκδόθηκε από την Επιτροπή τον Ιούνιο του 2006, η ανακοίνωση θα συνοψίζει τα αποτελέσματα της διαδικασίας διαβούλευσης μετά την Πράσινη Βίβλο, θα συνάγει πολιτικά συμπεράσματα και θα παρουσιάζει ορισμένες ενέργειες παρακολούθησης που μπορούν να εφαρμοστούν βραχυπρόθεσμα. |

15. Πράσινη Βίβλος για τις αστικές μεταφορές | Μη νομοθετική ενέργεια/ Πράσινη Βίβλος | Στην Πράσινη Βίβλο θα αξιολογούνται τα οφέλη μιας ευρωπαϊκής πολιτικής για τις αστικές μεταφορές. Η Πράσινη Βίβλος θα προσδιορίζει επίσης τα προβλήματα ή τις προκλήσεις, τις (πιθανές) νέες ενέργειες περιλαμβανομένων των "έγκαιρων ενεργειών", τις (πιθανές) ευθύνες, θα προτείνει ενέργειες μέσω των οποίων η ΕΕ μπορεί να προσφέρει προστιθέμενη αξία και θα περιλαμβάνει κατάλογο ερωτήσεων για περαιτέρω διαβούλευση. |

16. Πράσινη Βίβλος για την αλλαγή του κλίματος μετά το 2012 | Μη νομοθετική ενέργεια/Πράσινη Βίβλος | Η Πράσινη Βίβλος θα συμβάλει στον εντοπισμό των τομέων όπου απαιτείται η ανάληψη δράσης σε κοινοτικό επίπεδο για να ενισχυθεί η προσαρμογή της ΕΕ στις ολοένα δυσμενέστερες αρνητικές επιπτώσεις της αλλαγής του κλίματος. Η ανάγκη εξέτασης της αναγκαιότητας ενέργειας σε επίπεδο ΕΕ για την προσαρμογή είχε τονιστεί στην ανακοίνωση της Επιτροπής "Επιτυχής καταπολέμηση της αλλαγής του κλίματος του πλανήτη". |

17. Πρόταση κανονισμού του Συμβουλίου για την κοινή οργάνωση αγοράς οίνου (*) | Νομοθετική πρόταση/κανονισμός Νομική βάση: άρθρο 37 της συνθήκης ΕΚ | Η μεταρρύθμιση της κοινής οργάνωσης αγοράς οίνου αποσκοπεί κυρίως: στην αύξηση της ανταγωνιστικότητας των παραγωγών οίνου της ΕΕ· στη δημιουργία ενός καθεστώτος στον τομέα του οίνου που λειτουργεί με σαφείς, απλούς κανόνες που εξασφαλίζουν την ισορροπία μεταξύ προσφοράς και ζήτησης· και στη δημιουργία ενός καθεστώτος στον τομέα του οίνου που διατηρεί τις καλύτερες παραδόσεις της ευρωπαϊκής παραγωγής οίνου και ενισχύει τον κοινωνικό και περιβαλλοντικό ιστό των αγροτικών περιοχών. Πριν την πρόταση κανονισμού παρουσιάστηκε ανακοίνωση της Επιτροπής όπου προσδιορίζονται οι κατευθυντήριες γραμμές για τη νομοθεσία (COM (2006) 319 τελικό της 22ας Ιουνίου 2006). |

18. Πρωτοβουλίες στον τομέα της άμυνας α) Ανακοίνωση για τις βιομηχανίες και τις αγορές του τομέα της άμυνας β) Πρόταση κανονισμού για τη μεταφορά προϊόντων του τομέα της άμυνας γ) Πρόταση οδηγίας για το συντονισμό των διαδικασιών ανάθεσης των δημοσίων συμβάσεων στον τομέα της άμυνας | α)Μη νομοθετική ενέργεια/ανακοίνωση β) Νομοθετική πρόταση/κανονισμός Νομική βάση: άρθρο 95 της συνθήκης ΕΚ γ) ) Νομοθετική πρόταση/οδηγία Νομική βάση: άρθρο 95 της συνθήκης ΕΚ | Μέχρι τώρα οι βιομηχανίες του τομέα της άμυνας εξαιρέθηκαν από την εφαρμογή των ρυθμίσεων για την εσωτερική αγορά. Τα κράτη μέλη διατήρησαν τον εθνικό έλεγχο των αγορών αμυντικού εξοπλισμού και των συνδεόμενων βιομηχανιών (βάσει του άρθρου 296 της συνθήκης ΕΚ). Κατά συνέπεια, οι αγορές είναι κατακερματισμένες, πράγμα που οδηγεί σε ανάλογο κατακερματισμό των προσπαθειών έρευνας και των βιομηχανικών βάσεων. Δεδομένου ότι το πρόβλημα είναι ο κατακερματισμός των αγορών, δεν θεωρείται πιθανή η επίλυσή του σε επίπεδο μεμονωμένων κρατών μελών. Η Επιτροπή επιθυμεί να ενθαρρύνει την ανταγωνιστικότητα του ευρωπαϊκού τομέα άμυνας, λαμβάνοντας υπόψη τα ιδιαίτερα χαρακτηριστικά και της ανάγκες αυτού του τομέα, ενισχύοντας το εμπορικό καθεστώς της ευρωπαϊκής βιομηχανίας αμυντικών εξοπλισμών, πράγμα που συνέβαλλε στη περαιτέρω ανάπτυξη μιας ευρωπαϊκής αμυντικής βιομηχανίας, ικανής να στηρίζει την ΚΕΠΠΑ και το καθήκον των κρατών μελών να εγγυηθούν την εθνική ασφάλεια. Ειδικότερα, η πολιτική αυτή σκοπό έχει να ενισχύσει της συνέργειες των στρατιωτικών και βιομηχανικών αναγκών της βιομηχανίας προϊόντων που συνδέονται με την άμυνα. Εξάλλου, είναι ευρύτατα αποδεκτό ότι ο υψηλός βαθμός κατακερματισμού της αγοράς άμυνας έχει εμποδίσει την αποτελεσματικότητα των διαδικασιών δημοσίων συμβάσεων και τη λειτουργία της εσωτερικής αγοράς. Σε αυτό το πλαίσιο, εκτεταμένη χρήση της εξαίρεσης που προβλέπεται στο άρθρο 296 της συνθήκης ΕΚ αποτελεί σοβαρό πρόβλημα, δεδομένου ότι οδηγεί στην εφαρμογή μη συντονισμένων κανόνων για της δημόσιες συμβάσεις και διαφορετικών πρακτικών στον τομέα αυτό σε τμήματα της αγοράς τα οποία εμπίπτουν de jure της κοινοτικούς κανόνες. Αυτές οι πρακτικές μειώνουν τη διαφάνεια και το άνοιγμα των αγορών άμυνας και συμβάλλουν σε μεγάλο βαθμό στο σημερινό κατακερματισμό των αγορών. Συνεπώς, η Επιτροπή θα εκδώσει πριν από τα τέλη του 2006 μία "ερμηνευτική ανακοίνωση για την εφαρμογή του άρθρου 296 της συνθήκης ΕΚ όσον αφορά της κρατικές προμήθειες στον αμυντικό τομέα". Παράλληλα η Επιτροπή διενεργεί αξιολόγηση επιπτώσεων προκειμένου να εκτιμήσει κατά πόσο μια πιθανή οδηγία για της δημόσιες συμβάσεις στον τομέα της άμυνας θα ήταν χρήσιμη, εισάγοντας πιο ευέλικτους κανόνες και κατά πόσο προσφέρεται καλύτερα στον ιδιαίτερο χαρακτήρα των αμυντικών αγορών |

19. Πρωτοβουλίες διεύρυνσης: α) Στρατηγικό έγγραφο για τη διεύρυνση β) Εκθέσεις προόδου για την Κροατία, την Τουρκία, την Πρώην Μακεδονική Δημοκρατία της Γιουγκοσλαβίας, την Αλβανία, τη Βοσνία και Ερζεγοβίνη, τη Σερβία (περιλ. του Κοσσυφοπεδίου) και το Μαυροβούνιο γ) Εταιρικές σχέσεις με την Κροατία, την Τουρκία, την Πρώην Μακεδονική Δημοκρατία της Γιουγκοσλαβίας, την Αλβανία, τη Βοσνία και Ερζεγοβίνη, το Μαυροβούνιο τη Σερβία (περιλ. του Κοσσυφοπεδίου) | α) Μη νομοθετική ενέργεια/ανακοίνωση β) Μη νομοθετική ενέργεια/υπηρεσιακό έγγραφο εργασίας γ) Νομοθετική πρόταση/απόφαση Νομική βάση: άρθρο 310 της συνθήκης ΕΚ | α)Το "έγγραφο στρατηγικής" περιέχει τα βασικά πορίσματα των εκθέσεων προόδου και περιλαμβάνει προτάσεις συστάσεων για τις πολιτικές που πρέπει να ακολουθηθούν β) Στις εκθέσεις προόδου αξιολογείται η πρόοδος που έχει επιτευχθεί από την Τουρκία και την Πρώην Μακεδονική Δημοκρατία της Γιουγκοσλαβίας για την προσχώρησή τους καθώς και η πρόοδος που έχει επιτευχθεί στην εφαρμογή της διαδικασίας σταθεροποίησης και σύνδεσης από την Αλβανία, τη Βοσνία και Ερζεγοβίνη, το Μαυροβούνιο και τη Σερβία, περιλαμβανομένου του Κοσσυφοπεδίου γ) Στις εταιρικές σχέσεις (ευρωπαϊκές εταιρικές σχέσεις ή εταιρικές σχέσης προσχώρησης) προσδιορίζονται για κάθε χώρα οι στόχοι προτεραιότητας που πρέπει να επιτευχθούν βραχυπρόθεσμα ή μεσοπρόθεσμα. Στηρίζονται στα πορίσματα των εκθέσεων προόδου |

20. Πρωτοβουλίες στο πλαίσιο της Ευρωπαϊκή Πολιτική Γειτονίας (ΕΠΓ) α) Ανακοίνωση για την ΕΠΓ β) Συμβούλιο Συνεργασίας της Κασπίας Θάλασσας γ) Εκθέσεις προόδου για την εφαρμογή του σχεδίου δράσης με 11 χώρες-εταίρους | α) Μη νομοθετική ενέργεια/ανακοίνωση β) Μη νομοθετική ενέργεια/υπηρεσιακό έγγραφο εργασίας γ)Μη νομοθετική ενέργεια/ανακοίνωση | α) Μετά από συζήτηση με το Συμβούλιο και το Κοινοβούλιο και άλλους ενδιαφερόμενους φορείς, η Επιτροπή θα υποβάλει υπό τη γερμανική προεδρία συγκεκριμένες προτάσεις για την ενίσχυση της ΕΠΓ σε τομείς όπως η εμβάθυνση της οικονομικής και εμπορικής ολοκλήρωσης, η μεγαλύτερη κινητικότητα για τους πολίτες της ΕΠΓ στην ΕΕ και το ταμείο επενδύσεων στο πλαίσιο της πολιτικής γειτονίας. Θα παρουσιαστούν προτάσεις για μεταγενέστερες συμφωνίες με την Ουκρανία, τη Μολδαβία και το Ισραήλ, των οποίων τα σχέδια δράσης λήγουν το 2008. Στην ανακοίνωση θα αξιολογείται επίσης η πρόοδος στην εφαρμογή των υφιστάμενων σχεδίων δράσης ΕΠΓ με 11 χώρες-εταίρους (βλ. σημείο γ) κατωτέρω). β) Προτάσεις για μεγαλύτερη παρουσία της ΕΕ στο Συμβούλιο Συνεργασίας της Κασπίας Θάλασσας, περιλαμβανομένων των περιφερειακών εταίρων της ΕΠΓ καθώς και της Ρωσίας και της Τουρκίας, στο πλαίσιο της σημαντικής συμβολής που θα έχουν στην περιφερειακή σταθερότητα και ασφάλεια γ) Επισκόπηση των σχεδίων δράσης 11 χωρών και αξιολόγηση της προόδου για την επίτευξη των γενικών στόχων της ευρωπαϊκής πολιτικής γειτονίας |

21. Συνέχεια που δίνεται στη Λευκή Βίβλο για μία ευρωπαϊκή πολιτική επικοινωνίας | Μη νομοθετική ενέργεια/ ανακοίνωση | Ο βασικός στόχος της πολιτικής είναι να προσδιοριστεί μια ατζέντα των πρακτικών μέτρων που πρέπει να ληφθούν από τα όργανα της ΕΕ, τα κράτη μέλη και την κοινωνία των πολιτών, έτσι ώστε να στηριχθεί η δέσμευση της Επιτροπής να συνδεθεί περισσότερο με τους πολίτες και να εδραιωθούν τα δημοκρατικά θεμέλια του ευρωπαϊκού σχεδίου, περιλαμβανομένης της ανάπτυξης μιας ευρωπαϊκής δημόσιας σφαίρας. Οι προτεινόμενες ενέργειες εκφράζουν τις συστάσεις που υποβλήθηκαν μετά τη Λευκή Βίβλο καθώς και τη δημόσια διαβούλευση που ακολούθησε και τις συσκέψεις των ενδιαφερόμενων φορέων που πραγματοποιήθηκαν το 2006 και 2007. Οι προτάσεις θα επικεντρώνονται στην κατάρτιση κοινών αρχών για τα δικαιώματα επικοινωνίας, τη συμμετοχή των πολιτών (εκπαίδευση του πολίτη), τη συνεργασία με τα μέσα ενημέρωσης, τη βελτίωση των μεθόδων ανάλυσης και κατανόησης της κοινής γνώμης καθώς και την ανάπτυξη εταιρικών σχέσεων με όλους τους βασικούς θεσμικούς εταίρους στα κράτη μέλη έτσι ώστε να υπάρξει ισχυρότερη αναγνώριση της ευρωπαϊκής διάστασης στις εθνικές πολιτικές συζητήσεις. |

ΠΡΩΤΟΒΟΥΛΙΕΣ ΠΡΟΤΕΡΑΙΟΤΗΤΑΣ

Τίτλος | Είδος πρότασης ή πράξης | Περιγραφή του πεδίου εφαρμογής και στόχοι |

Πρωτοβουλίες ευρωζώνης: α) Έκθεση σύγκλισης – 2007 β) Πρόταση απόφασης(-ων) του Συμβουλίου γ) Πρόταση κανονισμού του Συμβουλίου για τους συντελεστές μετατροπής των νομισμάτων των σχετικών κρατών μελών σε ευρώ | α) Μη νομοθετική ενέργεια/ ανακοίνωση β) Νομοθετική πρόταση/ απόφαση. Νομική βάση: άρθρο 122 (2) της συνθήκης ΕΚ γ) Νομοθετική πρόταση/κανονισμός. Νομική βάση: άρθρο 123 (5) της συνθήκης ΕΚ | α) Μετά από αίτημα κράτους μέλους στο οποίο έχει χορηγηθεί παρέκκλιση, η Επιτροπή και η ΕΚΤ προετοιμάζουν κάθε μία έκθεση σύγκλισης σύμφωνα με τη διαδικασία που προβλέπεται στο άρθρο121 παράγραφος 1 της συνθήκης ΕΚ. Οι εκθέσεις εξετάζουν σε ποιο βαθμό το κράτος μέλος έχει επιτύχει υψηλό βαθμό διατηρήσιμης σύγκλισης βάσει των τεσσάρων κριτηρίων σύγκλισης. Η συμβατότητα της εθνικής νομοθεσίας τους με την κοινοτική νομοθεσία αποτελεί επίσης μέρος της αξιολόγησης. β) Εάν ένα ή περισσότερα κράτη μέλη κρίνεται ότι πληρούν τις προϋποθέσεις για την υιοθέτηση του ευρώ, η παρέκκλισή τους καταργείται από το Συμβούλιο. γ) Εάν ένα ή περισσότερα κράτη μέλη κρίνεται ότι πληρούν τις προϋποθέσεις για την υιοθέτηση του ευρώ, το Συμβούλιο λαμβάνει απόφαση για τους συντελεστές μετατροπής για τις νεοεισερχόμενες χώρες στη ζώνη του ευρώ. |

Ανακοίνωση της Επιτροπής στο Συμβούλιο και το Ευρωπαϊκό Κοινοβούλιο για καθεστώς στήριξης στον τομέα του βάμβακος συνοδευόμενη από πρόταση κανονισμού για την τροποποίηση του κεφαλαίου 10 α του τίτλου ΙV του κανονισμού του (ΕΚ) αριθ. 1782/2003 του Συμβουλίου | Νομοθετική πρόταση/κανονισμός Νομική βάση: Άρθρο 37 (2) της συνθήκης ΕΚ και πρωτόκολλο αριθ. 4 για το βαμβάκι που προσαρτάται στην πράξη προσχώρησης του 1979 (και ιδίως στην παράγραφο 6) | Στις 7 Σεπτεμβρίου 2006, το Δικαστήριο των Ευρωπαϊκών Κοινοτήτων ακύρωσε τη μεταρρύθμιση του τομέα του βάμβακος του 2004 επειδή στη απόφαση δεν λήφθηκαν υπόψη όλα τα σχετικά στοιχεία, και ιδίως το σύνολο του μισθολογικού κόστους των εκκοκκιστηρίων, τα οποία το Δικαστήριο θεώρησε απαραίτητα για την αξιολόγηση της αποδοτικότητας της παραγωγής. Το σημερινό καθεστώς θα εξακολουθήσει να ισχύει μέχρις ότου εκδοθεί νέος κανονισμός |

Λευκή Βίβλος για αγωγές αποζημίωσης για παράβαση των αντιμονοπωλιακών κανόνων της ΕΚ | Μη νομοθετική ενέργεια/ Λευκή Βίβλος | Η Λευκή Βίβλος θα προτείνει τις πιθανές ενέργειες παρακολούθησης όσον αφορά την Πράσινη Βίβλο του 2005 στην οποία εξετάζονταν διάφοροι διοικητικοί και τεχνικοί φραγμοί στα κράτη μέλη οι οποίοι εμποδίζουν τις επιχειρήσεις και τα άτομα που θίγονται από παραβάσεις της κοινοτικής νομοθεσίας να υποβάλουν αγωγές για την είσπραξη αποζημίωσης από τον παραβάτη για τις ζημίες που έχουν υποστεί. Κύριος στόχος είναι να εξασφαλιστεί η αποτελεσματική εφαρμογή του πορίσματος του Δικαστηρίου των Ευρωπαϊκών Κοινοτήτων, σύμφωνα με το οποίο θα μπορούσε να διακυβευθεί η πλήρης αποτελεσματικότητα της συνθήκης εάν κάθε άτομο δεν έχει τη δυνατότητα να ζητήσει αποζημίωση για ζημίες που υπέστη λόγω συμπεριφοράς που θα μπορούσε να περιορίσει ή να στρεβλώσει τον ανταγωνισμό και ότι υπάρχει υποχρέωση θέσπισης αποτελεσματικών μέσων που επιτρέπουν την άσκηση του δικαιώματος είσπραξης αποζημίωσης. |

Ανακοίνωση της Επιτροπής για την εφαρμογή των εθνικών στρατηγικών για τις οικολογικές δημόσιες συμβάσεις με βάση τον καθορισμό στόχων σε επίπεδο ΕΕ και την τακτική παρακολούθηση και συγκριτική αξιολόγηση. | Μη νομοθετική ενέργεια/ ανακοίνωση | Δημιουργία πολιτικού προφίλ προτείνοντας έναν κοινοτικό στόχο για τις οικολογικές δημόσιες συμβάσεις· διεύρυνση της εφαρμογής παρέχοντας κατευθύνσεις στα κράτη μέλη για την υιοθέτηση εθνικών σχεδίων δράσης για τις οικολογικές δημόσιες συμβάσεις και προτείνοντας τακτική στρατηγική αξιολόγηση και παρακολούθηση από την Επιτροπή και τα κράτη μέλη. |

Λευκή Βίβλος για την ολοκλήρωση των αγορών ενυπόθηκων δανείων της ΕΕ | Μη νομοθετική ενέργεια/ Λευκή Βίβλος | Λευκή Βίβλος για τα ενυπόθηκα δάνεια όπου εξαγγέλλονται οι πρωτοβουλίες που θα προτείνει η Επιτροπή για την προώθηση της δημιουργίας μιας ευρωπαϊκής αγοράς ενυπόθηκων δανείων, με βάση τα αποτελέσματα ευρύτατης διαβούλευσης μετά την Πράσινη Βίβλο του 2005 για την "Ενυπόθηκη πίστη στην ΕΕ" |

Πρόταση οδηγίας για το συντονισμό των διαδικασιών ανάθεσης δημοσίων συμβάσεων και συμβάσεων παραχώρησης | Νομοθετική πρόταση/οδηγία Νομική βάση: άρθρα. 47 παράγραφος 2, 55 και 95 της συνθήκης ΕΚ | Η δημόσια διαβούλευση μετά την Πράσινη Βίβλο σχετικά με τις συμπράξεις δημόσιου και ιδιωτικού τομέα (ΣΔΙΤ) και το κοινοτικό δίκαιο των δημόσιων συμβάσεων και των συμβάσεων παραχώρησης έδειξε την ανάγκη ενός σταθερού, συνεκτικού νομικού πλαισίου για την ανάθεση συμβάσεων παραχώρησης σε επίπεδο ΕΕ. Παρά την οικονομική σημασία των συμβάσεων παραχώρησης, ελάχιστες μόνο διατάξεις του παράγωγου κοινοτικού δικαίου συντονίζουν τις διαδικασίες ανάθεσης των συμβάσεων παραχώρησης έργων. Εκτός από τις διατάξεις αυτές, τα συμβαλλόμενα μέρη είναι ελεύθερα να αποφασίσουν πώς επιλέγουν ένα ιδιωτικό εταίρο, παρόλο που κατά την επιλογή αυτή θα πρέπει να τηρούν πλήρως τις αρχές και τους κανόνες που απορρέουν από τη συνθήκη. Όσον αφορά τις συμβάσεις παραχώρησης υπηρεσιών, αυτές διέπονται μόνο από τις αρχές της συνθήκης ΕΚ. Ένας συντονισμός σε επίπεδο ΕΕ θεωρείται απαραίτητος για να εξασφαλιστεί η αναγκαία ασφάλεια του δικαίου, σε συνδυασμό με την ευελιξία που ισχυρίζονται ότι είναι απαραίτητο να διαθέτουν οι δημόσιες αρχές και τη δημιουργία ισότιμων όρων ανταγωνισμού για τους οικονομικούς φορείς. |

Οδηγία του Ευρωπαϊκού Κοινοβουλίου και Συμβουλίου για διασυνοριακή μεταφορά της έδρας κεφαλαιουχικών εταιρειών | Νομοθετική πρόταση/οδηγία Νομική βάση: άρθρο. 251 της συνθήκης ΕΚ | Το σχέδιο οδηγίας περιέχει ένα απλό πλαίσιο που επιτρέπει τη μεταφορά της έδρας κεφαλαιουχικών εταιρειών χωρίς να απαιτείται εκκαθάριση στο κράτος μέλος καταγωγής ή εκ νέου σύσταση στο κράτος μέλος υποδοχής. Η οδηγία θα εξασφαλίζει τη συνέχεια της νομικής προσωπικότητας της εταιρείας. Θα περιέχει επίσης ορισμένες ειδικές διατάξεις για τη συμμετοχή των εργαζομένων. |

Πρόταση οδηγίας για τη φερεγγυότητα των ασφαλιστικών εταιρειών (φερεγγυότητα II) (*) | Νομοθετική πρόταση/οδηγία Νομική βάση: άρθρα 47 παράγραφος 2 και 55 της συνθήκης ΕΚ | Οι ασφαλιστικές εταιρίες βρίσκονται αντιμέτωπες με ολοένα εντονότερο ανταγωνισμό, τη σύγκλιση μεταξύ των διαφόρων χρηματοπιστωτικών τομέων και τη διεθνή εξάρτηση. Όπως συνέβη και στον τραπεζικό τομέα και μετά από τις διεθνείς εξελίξεις στον τομέα της φερεγγυότητας, της διαχείρισης κινδύνου και της λογιστικής, το νέο καθεστώς φερεγγυότητας στοχεύει στην προστασία των ασφαλισμένων και των δικαιούχων. Θα βελτιώσει την ανταγωνιστικότητα των ασφαλιστών της ΕΕ και θα εξασφαλίσει καλύτερη κατανομή των κεφαλαιουχικών πόρων, χωρίς να προκαλέσει σημαντικές στρεβλώσεις της αγοράς και να εμποδίσει την καινοτομία στον ασφαλιστικό κλάδο. |

Πρόταση για την τροποποίηση της οδηγίας για τους Οργανισμούς Συλλογικών Επενδύσεων σε Κινητές Αξίες (ΟΣΕΚΑ) | Νομοθετική πρόταση/οδηγία Νομική βάση: άρθρα 47, παράγραφος 2, και 95 | Με την οδηγία θεσπίστηκε η έννοια του "διαβατηρίου ΟΣΕΚΑ" που προβλέπει ότι ένας οργανισμός συλλογικών επενδύσεων που έχει άδεια λειτουργίας στη χώρα καταγωγής του, έχει τη δυνατότητα να προσφέρει τα μερίδιά του σε επενδυτές λιανικής σε οποιαδήποτε χώρα της ΕΕ, εφόσον προβεί σε μια απλή κοινοποίηση. Οι διατάξεις της οδηγίας όπου προσδιορίζονται τα όρια των επενδύσεων, οι απαιτήσεις πληροφόρησης και άλλα χαρακτηριστικά των ΟΣΕΚΑ θεσπίστηκαν με γνώμονα την προστασία των επενδυτών. Παρόλο που η πρακτική εφαρμογή του διαβατηρίου ΟΣΕΚΑ αντιμετώπισε ορισμένες δυσκολίες, προετοίμασε το έδαφος για τη διασυνοριακή πώληση επενδυτικών κεφαλαίων. Ωστόσο δεν ήταν αρκετό για να διευκολύνει την ενοποίηση του κλάδου και την αύξηση της αποτελεσματικότητας. Στόχος της πρότασης είναι ο εκσυγχρονισμός του υφιστάμενου κανονιστικού πλαισίου έτσι ώστε να επιτύχει τους στόχους του (αποτελεσματικότητα της αγοράς και προστασία του επενδυτή) σε ένα πλαίσιο στο οποίο οι διαθρωτικές μεταβολές μεταβάλλουν το περιβάλλον στο οποίο εξελίσσεται ο τομέας των οργανισμών συλλογικών επενδύσεων. Λειτουργικοί στόχοι: 1) να αρθούν οι φραγμοί για την ολοκλήρωση της ευρωπαϊκής αγοράς οργανισμών συλλογικών επενδύσεων· 2) να ενθαρρυνθεί η εξοικονόμηση κόστους σε διάφορα επίπεδα της αλυσίδας προστιθέμενης αξίας του κλάδου των οργανισμών συλλογικών επενδύσεων και να εξασφαλιστεί ότι οι εξοικονομήσεις αυτές θα διατεθούν στους επενδυτές· 3) να εξασφαλιστεί ένα κατάλληλο πλαίσιο για τους επενδυτές έτσι ώστε να είναι σε θέση να λαμβάνουν επενδυτικές αποφάσεις με πλήρη επίγνωση των σχετικών κινδύνων. |

Σύσταση της Επιτροπής για την αναλογικότητα μεταξύ του κεφαλαίου και του ελέγχου των εταιρειών της ΕΕ | Μη νομοθετική ενέργεια/σύσταση | Βασικός στόχος είναι να προσδιοριστούν οι υπάρχουσες αποκλίσεις από την αναλογικότητα μεταξύ της ιδιοκτησίας και του ελέγχου των εταιρειών της ΕΕ που είναι εισηγμένες σε χρηματιστήρια· να εκτιμηθεί η οικονομική σημασία τους και κατά πόσο οι αποκλίσεις αυτές έχουν επιπτώσεις στις χρηματοπιστωτικές αγορές της ΕΕ. Αυτό θα επιτρέψει στην Επιτροπή να αξιολογήσει κατά πόσον το σημερινό καθεστώς σχετικά με τα δικαιώματα ψήφου των μετόχων που ισχύει στην ΕΕ αποτελεί εμπόδιο για την ολοκλήρωση της χρηματοπιστωτικής αγοράς της ΕΕ, που αποτελεί απαραίτητη προϋπόθεση για τη μεγιστοποίηση των ωφελειών της διεύρυνσης για όλα τα κράτη μέλη της ΕΕ 25. |

Ανακοίνωση σχετικά με άλλους συντελεστές ΦΠΑ εκτός του κανονικού συντελεστή. | Μη νομοθετική ενέργεια/ανακοίνωση | Η Επιτροπή σκοπεύει να χρησιμοποιήσει τα αποτελέσματα της μελέτης μιας ανεξάρτητης ομάδας εμπειρογνωμόνων υψηλής ειδίκευσης σχετικά με: - την αξιολόγηση της παρούσας κατάστασης στη διευρυμένη ΕΕ-25, ιδίως όσον αφορά τη δημιουργία θέσεων απασχόλησης, την οικονομική ανάπτυξη και την εύρυθμη λειτουργία της εσωτερικής αγοράς· - τη συζήτηση για την αναγκαιότητα και/ή την δυνατότητα νέων προτάσεων στον τομέα των μειωμένων συντελεστών ΦΠΑ. Τυχόν προτάσεις θα πρέπει να υποβάλλονται με γνώμονα τη μεγαλύτερη συνεκτικότητα στην εφαρμογή των συντελεστών ΦΠΑ στην ΕΕ και τη συμβολή τους στην εύρυθμη λειτουργία της εσωτερικής αγοράς, καθώς και τη συνοχή με τους στόχους πολιτικής που έχουν τεθεί. Η διευκρίνιση του πεδίου εφαρμογής μειωμένων συντελεστών ΦΠΑ θα εξαλείψει αβεβαιότητες τόσο για τις επιχειρήσεις όσο και τους πολίτες. |

Πρόταση οδηγίας του Συμβουλίου για τον εκσυγχρονισμό των διατάξεων ΦΠΑ σχετικά με τις χρηματοπιστωτικές υπηρεσίες περιλαμβανομένων των ασφαλειών(*) | Νομοθετική πρόταση/οδηγία Νομική βάση: άρθρο 93 της συνθήκης ΕΚ | Οι παρούσες διατάξεις είναι παρωχημένες και πρέπει τουλάχιστον να εκσυγχρονιστούν. Το συνολικό νομικό και κανονιστικό περιβάλλον στο οποίο λειτουργεί ο κλάδος δεν συμβαδίζει με την εξέλιξη του κλάδου και θέτει φραγμούς στην τάση κάθετης ολοκλήρωσης. Κατά συνέπεια εμποδίζεται η περαιτέρω εξειδίκευση της οικονομικής και νομικής διάρθρωσης των εταιρειών η οποία θα προωθούσε την ανταγωνιστικότητά τους. Οι αλλαγές θα πρέπει να στοχεύουν στον εκσυγχρονισμό των κανόνων, στην εξασφάλιση της συνεκτικότητάς τους με τους στόχους της πολιτικής που έχουν τεθεί και στη μείωση της ανάγκης προσφυγής σε δικαστική διαμάχη για τη διευκρίνιση ζητημάτων. |

4η έκθεση για την οικονομική και κοινωνική συνοχή | Μη νομοθετική ενέργεια/έκθεση | Έκθεση στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών για την πρόοδο που επιτεύχθηκε στον τομέα της οικονομικής και κοινωνικής συνοχής και τη συμβολή των ευρωπαϊκών και εθνικών πολιτικών, καθώς και των Διαρθρωτικών Ταμείων, του Ταμείου της Συνοχής, της ΕΤΕπ και άλλων χρηματοπιστωτικών μέσων στον τομέα αυτό (άρθρο 159 της συνθήκης ΕΚ και άρθρο 45 του κανονισμού (ΕΚ) αριθ. 1260/1999). |

Ανακοίνωση με θέμα "Εφαρμογή στην πράξη της ατζέντας της Λισσαβόνας: προγράμματα πολιτικής συνοχής 2007-2013" | Μη νομοθετική ενέργεια/ανακοίνωση | Η ανακοίνωση αυτή σκοπό έχει να αξιολογήσει το βαθμό στον οποίο τα νέα προγράμματα της πολιτικής συνοχής 2007-2013 συμβάλλουν στην προώθηση της ανανεωμένης στρατηγικής της Λισσαβόνας (ιδίως τα αποτελέσματα της ειδικής διάθεσης κονδυλίων για το σκοπό αυτό και της αύξησης των δαπανών για καινοτομία) |

Ανακοίνωση και πρόταση κανονισμού του Συμβουλίου για την εντατικοποίηση του αγώνα κατά της παράνομης, λαθραίας και άναρχης (ΠΛΑ) αλιείας | Νομοθετική πρόταση/ κανονισμός Νομική βάση: άρθρο 37 της συνθήκης ΕΚ | Η παράνομη, λαθραία και άναρχη αλιεία αποτελεί σοβαρή παγκόσμια απειλή για τη διατηρησιμότητα των αποθεμάτων ιχθύων και της θαλάσσιας βιοποικιλότητας. Επίσης προκαλεί σημαντικές ζημίες σε παράκτιες κοινότητες και σε αλιείς που ασκούν νόμιμα τις δραστηριότητες τους. Το σχέδιο δράσης 2001 του FAO αντανακλούσε τη συναίνεση που είχε επιτευχθεί στη διεθνή κοινότητα σύμφωνα με την οποία θα πρέπει να χρησιμοποιηθούν όλα τα κατάλληλα μέσα για ην καταπολέμηση της παράνομης, λαθραίας και άναρχης αλιείας. Μετά τη θέσπιση σχεδίου δράσης από την Ευρωπαϊκή Κοινότητα το 2002, πρέπει να προσδιοριστεί νέα στρατηγική αφού αξιολογηθεί η πρόοδος που έχει ήδη επιτευχθεί και εντοπιστούν οι νέες ενέργειες που είναι απαραίτητες. |

Ανακοίνωση για μία πολιτική βαθμιαίας εξάλειψης των απορρίψεων στον τομέα της ευρωπαϊκής αλιείας | Μη νομοθετική ενέργεια/ ανακοίνωση | Στόχος είναι η μείωση των απορριμμάτων που προκαλούνται κατά τις αλιευτικές δραστηριότητες και η αύξηση της βιωσιμότητας της αλιείας με την προοδευτική εξάλειψη των απορρίψεων και τη μείωση των παρεμπιπτόντων αλιευμάτων |

Ανακοίνωση της Επιτροπής για τη λειψυδρία και την ξηρασία | Μη νομοθετική ενέργεια/ ανακοίνωση | Η ενέργεια αυτή αναλαμβάνεται μετά από αίτημα διαφόρων κρατών μελών να υπάρξει ευρωπαϊκή ενέργεια σχετικά με τη λειψυδρία και τη ξηρασία που υποβλήθηκε κατά τη διάρκεια του περιβαλλοντικού συμβουλίου της 9ης Μαρτίου 2006. Η Επιτροπή παρουσίασε μία πρώτη ενημερωτική ανακοίνωση στο Συμβούλιο Περιβάλλοντος τον Ιούνιο του 2006 στην οποία δεσμεύτηκε να εξετάσει ποιες περαιτέρω ενέργειες θα μπορούσαν να ληφθούν σε επίπεδο ΕΕ για την αντιμετώπιση των προβλημάτων της λειψυδρίας και της ξηρασίας, με βάση μια διεξοδική αξιολόγηση. |

Σχέδιο δράσης για τη βιώσιμη παραγωγή και κατανάλωση (SCP) | Μη νομοθετική ενέργεια /Σχέδιο δράσης | Το Ευρωπαϊκό Συμβούλιο καλεί την Επιτροπή να εκπονήσει ένα σχέδιο δράσης EΕ-SCP μέχρι το 2007 στο πλαίσιο της νέας στρατηγικής της ΕΕ για την αειφόρο ανάπτυξη (SDS) του Ιουνίου 2006. Στόχος είναι να προωθηθεί η βιώσιμη κατανάλωση και παραγωγή με την προσαρμογή της κοινωνικής και οικονομικής ανάπτυξης ώστε να εξασφαλίζονται ο σεβασμός του δυναμικού των οικοσυστημάτων και η αποσύνδεση της οικονομικής ανάπτυξης με την επιδείνωση του περιβάλλοντος. |

Νομοθετική πρόταση για κανονισμό σχετικά με τη δέσμευση και αποθήκευση διοξειδίου του άνθρακα σε γεωλογικούς σχηματισμούς (CCS) | Νομοθετική πρόταση/Οδηγία Νομική βάση: Άρθρο 175 της συνθήκης ΕΚ | Η δέσμευση και αποθήκευση διοξειδίου του άνθρακα σε γεωλογικούς σχηματισμούς είναι μία νέα τεχνολογία που θα μπορούσε να συμβάλει αισθητά στις εκπομπές CO2, τόσο σε ευρωπαϊκό όσο και σε παγκόσμιο επίπεδο. Το περιβαλλοντικό κεκτημένο θα απαιτήσει την προσαρμογή σε αυτή τη νέα τεχνολογία για την άρση των αδικαιολόγητων φραγμών με τη θέσπιση ενός νομοθετικού πλαισίου για τη CCS στην ΕΕ, την εξασφάλιση της ασφάλειας του δικαίου για τους επενδυτές σε όλη την Ευρώπη και τη διαχείριση των νέων περιβαλλοντικών κινδύνων. |

Λευκή Βίβλος: "Προς ένα ευρωπαϊκό πρόγραμμα προσαρμογής στην αλλαγή του κλίματος" | Μη νομοθετική ενέργεια/Λευκή Βίβλος | Έκδοση Λευκής Βίβλου με τίτλο «Προς ένα ευρωπαϊκό πρόγραμμα προσαρμογής στην αλλαγή του κλίματος», λαμβανομένων υπόψη των απαντήσεων που δόθηκαν στη διαβούλευση μετά την Πράσινη Βίβλο για την προσαρμογή (θα δημοσιευθεί στα τέλη του 2006) και όπου θα απαριθμούνται ειδικές ενέργειες για τα μέτρα προσαρμογής που πρέπει να λάβει η Επιτροπή. |

Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τα μηχανοκίνητα οχήματα που χρησιμοποιούν υγρό ή συμπιεσμένο αέριο υδρογόνου | Νομοθετική πρόταση/ Κανονισμός Νομική βάση: Άρθρο 95 της συνθήκης ΕΚ | Στον κανονισμό αυτό ορίζονται απαιτήσεις για την έγκριση τύπου των συστημάτων υδρογόνου και των συστατικών μερών υδρογόνου για μηχανοκίνητα οχήματα των κατηγοριών Μ και Ν. Περιλαμβάνει επίσης τις απαιτήσεις για την εγκατάσταση ειδικών συστατικών μερών ή συστημάτων γι’αυτά τα οχήματα. Ο βασικός στόχος είναι να εξασφαλιστεί η ορθή λειτουργία της εσωτερικής αγοράς για μηχανοκίνητα οχήματα που λειτουργούν με υδρογόνο εξασφαλίζοντας συγχρόνως ένα υψηλό επίπεδο δημόσιας ασφάλειας και περιβαλλοντικής προστασίας. |

Πρόταση κανονισμού του Ευρωπαϊκού Κοινοβουλίου και του Συμβουλίου για την έγκριση τύπου των βαρέων επαγγελματικών οχημάτων και κινητήρων όσον αφορά τις εκπομπές τους (πρόταση Euro VI) (*) | Νομοθετική πρόταση/ Κανονισμός Νομική βάση: Άρθρο 95 της συνθήκης ΕΚ | Η πρόταση αυτή θα εφαρμόζεται στα βαρέα επαγγελματικά οχήματα. Βασικός στόχος της πρότασης είναι να προσδιοριστούν τα όρια για τα οχήματα Euro VI όσον αφορά τις ρυπογόνες εκπομπές. Αποτελεί κύριο στόχο της εσωτερικής αγοράς που συνδέεται στενά με τον στόχο της περιβαλλοντικής προστασίας. |

Νομοθετική πρωτοβουλία για τη μείωση των εκπομπών CO2 από ελαφρά φορτηγά οχήματα | Νομοθετική πρόταση / Νομική βάση: άρθρο 175 της συνθήκης ΕΚ | Αντικείμενο: Μείωση του μέσου όρου των εκπομπών CO2 και αύξηση της αποτελεσματικής αξιοποίησης των καυσίμων από τα επιβατικά αυτοκίνητα (M1) και τα ελαφρά εμπορικά οχήματα (N1) που πωλούνται στην ΕΕ25. Στόχος: το είδος του μέσου και ο στόχος θα καθοριστούν λαμβάνοντας υπόψη: Την πρόοδο που πραγματοποιήθηκε από την αυτοκινητοβιομηχανία στο πλαίσιο των σημερινών εθελοντικών συμφωνιών για την επίτευξη140 g CO2/km μέχρι το 2008/9 Τον κοινοτικό στόχο120 g CO2/km μέχρι το 2012 Τη συναφή και σφαιρική προσέγγιση για τη μείωση των εκπομπών CO2 (που θα προσδιορισθούν σε ανακοίνωση της Επιτροπής στα τέλη του 2006) |

Αναθεώρηση της οδηγίας 2001/81/ΕΚ του Ευρωπαϊκού Κοινοβουλίου και του Συμβουλίου της 23ης Οκτωβρίου 2001 σχετικά με τα εθνικά ανώτατα όρια εκπομπών για ορισμένους ατμοσφαιρικούς ρύπους | Νομοθετική πρόταση / Οδηγία Νομική βάση: Άρθρο 175 της συνθήκης ΕΚ | Προσδιορισμός των εθνικών ανώτατων ορίων εκπομπών (σε χιλιάδες τόνους/ετησίως) που πρέπει να τηρούν τα κράτη μέλη μέχρι το 2020 για τα SO2, NOx, VOC, NH3 και τα πρωτογενή αιωρούμενα σωματίδια (ΑΣ 2,5). Για να σωθούν περίπου 1,71 εκατομμύρια έτη ζωής από την έκθεση σε αιωρούμενα σωματίδια, να μειωθεί η μεγάλη θνησιμότητα από την έκθεση στο όζον μέχρι το 2200 σε σχέση με την κατάσταση το 2000 και να μειωθεί η απειλή για το φυσικό περιβάλλον τόσο από την όξυνση όσο και τον ευτροφισμό κατά 55% από ό,τι είναι τεχνικώς δυνατό, οι εκπομπές SO2 θα πρέπει να μειωθούν κατά περίπου 82%, οι εκπομπές NOx κατά περίπου 60%, VOC κατά περίπου 51%, αμμωνίας κατά 27% και πρωτογενών ΑΣ2.5 κατά περίπου 59% σε σχέση με τις εκπομπές το 2000. |

Αναθεώρηση της υφιστάμενης νομοθεσίας για τις βιομηχανικές εκπομπές (*) | Νομοθετική πρόταση / Οδηγία Νομική βάση: Άρθρο 175 της συνθήκης ΕΚ | Το σημερινό κοινοτικό νομικό πλαίσιο για τη ρύθμιση των βιομηχανικών εκπομπών είναι σύνθετο και περιλαμβάνει τα ακόλουθα κυριότερα νομοθετικά μέτρα: την οδηγία για την ολοκληρωμένη πρόληψη και τον έλεγχο της ρύπανσης (IPPC) (96/61/EK) και διάφορες τομεακές οδηγίες, και συγκεκριμένα την οδηγία για τον έλεγχο των ατμοσφαιρικών εκπομπών των μεγάλων εγκαταστάσεων καύσης (LCP) (2001/80/ΕΚ), την οδηγία για την αποτέφρωση αποβλήτων (WI) (2000/76/EK) και την οδηγία για τον περιορισμό των εκπομπών διαλυτών (SE) (1999/13/EΚ). Η αλληλεπίδραση μεταξύ αυτών των νομοθετικών μέσων προκαλεί μία σειρά προβλημάτων, παραδείγματος χάρη όσον αφορά την ευθυγράμμιση του πεδίου εφαρμογής, τη συνεκτικότητα των ορισμών, την αλληλεπίδραση των λειτουργικών απαιτήσεων και την παρακολούθηση και υποβολή εκθέσεων από τα κράτη μέλη. Ο γενικός στόχος της αναθεώρησης είναι να αξιολογηθεί η δυνατότητα βελτίωσης της λειτουργίας του σημερινού νομοθετικού πλαισίου σε σχέση με τις βιομηχανικές εκπομπές και η αλληλεπίδραση μεταξύ των διαφόρων νομοθεσιών, χωρίς να μεταβάλλονται οι βασικές αρχές και οι φιλοδοξίες του σημερινού νομοθετικού πλαισίου. Ειδικότερα, η αναθεώρηση αποσκοπεί στα εξής: 1. τη διευκρίνιση ορισμένων νομικών και τεχνικών θεμάτων, λαμβάνοντας υπόψη τα αποτελέσματα των θεματικών στρατηγικών 2. την αξιολόγηση τρόπων για τον εξορθολογισμό της υπάρχουσας νομοθεσίας για τις βιομηχανικές εκπομπές έτσι ώστε να βελτιωθεί η απόδοσή τους σε σχέση με το περιβάλλον 3. την αξιολόγηση της χρήσης μέσων που στηρίζονται στην αγορά ή άλλων μέσων για την ενίσχυση της εφαρμογής της σημερινής νομοθεσίας και την προώθηση της καινοτομίας. |

Ανακοίνωση της Επιτροπής για την εφαρμογή και την επιβολή της κοινοτικής περιβαλλοντικής νομοθεσίας | Μη νομοθετική ενέργεια/Ανακοίνωση | Είναι απαραίτητο να συντονιστούν όλες οι διαφορετικές προσεγγίσεις για τη βελτίωση της εφαρμογής της περιβαλλοντικής νομοθεσίας στα κράτη μέλη. Η πρωτοβουλία αυτή έγινε δεκτή με ενθουσιασμό από τη σύσκεψη των προέδρων των επιτροπών του ΕΚ στο πλαίσιο της έκθεσης της ετήσιας στρατηγικής πολιτικής για το 2007. |

Λευκή βίβλος για τη διατροφή | Μη νομοθετική ενέργεια / Λευκή βίβλος | Το έγγραφο θα καθορίσει μια στρατηγική για τη διατροφή σε επίπεδο ΕΕ. Στόχος του θα είναι να προωθήσει υγιείς τρόπους ζωής (καλή διατροφή και υψηλότερα επίπεδα φυσικής δραστηριότητας) ώστε να μειωθεί ο αριθμός ατόμων υπέρβαρων και παχύσαρκων, και να αντιμετωπιστούν οι χρόνιες καταστάσεις που οφείλονται στην παχυσαρκία (όπως ο διαβήτης, οι καρδιαγγειακές παθήσεις, ορισμένες μορφές καρκίνου, κλπ). Η στρατηγική θα προωθήσει μια σφαιρική προσέγγιση για τη βελτίωση των τρόπων ζωής και θα προτείνει μια εταιρική σχέση για την εφαρμογή των δράσεων. Η στρατηγική θα στηρίζεται στους υπάρχοντες μηχανισμούς όπως η Ευρωπαϊκή πλατφόρμα δράσης για τη διατροφή, τη σωματική άσκηση και την υγεία που προωθεί τις ανταλλαγές και το συντονισμό μεταξύ των μερών. Η δράση της Κοινότητας σ’αυτόν τον τομέα είναι επίσης σημαντική για τη συνοχή της ενιαίας αγοράς δεδομένου ότι οι ενέργειες αυτού του τομέα μπορούν να επηρεάσουν την ελεύθερη κυκλοφορία ειδών διατροφής. |

Δουλεύοντας μαζί για τη βελτίωση της ασφάλειας: συμπράξεις μεταξύ του δημοσίου και του ιδιωτικού τομέα στον τομέα της ευρωπαϊκής ασφάλειας | Μη νομοθετική ενέργεια/ Ανακοίνωση | Η Επιτροπή θα παρουσιάσει ένα γενικό πρόγραμμα για τη συνεργασία μεταξύ του δημοσίου και του ιδιωτικού τομέα όσον αφορά την ασφάλεια, περιλαμβανομένων θεμάτων σχετικά με την έρευνα στον τομέα της ασφάλειας, την καταπολέμηση της τρομοκρατίας και του εγκλήματος, τη βελτίωση των ελέγχων στα σύνορα και τη διαχείριση των αιτήσεων για αναθεωρήσεις καθώς και την προστασία των δεδομένων προσωπικού χαρακτήρα. |

Ανακοίνωση «Σχέδιο δράσης της ΕΕ για την αύξηση της ασφάλειας όσον αφορά τα εκρηκτικά και τα πυροβόλα όπλα» | Μη νομοθετική ενέργεια/ Ανακοίνωση | Τόνωση του διαλόγου και της δημόσιας συζήτησης με όλους τους ενδιαφερόμενους που ενέχονται στην ασφάλεια των εκρηκτικών (εμπειρογνώμονες από την Europol και το SitCen - το Κέντρο διαχείρισης κρίσεων, εθνικοί εμπειρογνώμονες από τα κράτη μέλη, την Επιτροπή και την ομάδα εργασίας του Συμβουλίου για την τρομοκρατία) που θα ληφθούν υπόψη κατά την προετοιμασία ενός σχεδίου δράσης ΕΕ για την αύξηση της ασφάλειας όσον αφορά τα εκρηκτικά και τα πυροβόλα όπλα. |

Ανακοίνωση για την καταπολέμηση της εγκληματικότητας στον κυβερνοχώρο | Μη νομοθετική ενέργεια/ Ανακοίνωση | Η εγκληματικότητα στον κυβερνοχώρο απαιτεί άμεση συντονισμένη ενέργεια σε επίπεδο ΕΕ στο σχέδιο δράσης του Συμβουλίου και της Επιτροπής σχετικά με το Πρόγραμμα της Χάγης για την ενίσχυση της ελευθερίας, της ασφάλειας και της δικαιοσύνης στην Ευρωπαϊκή Ένωση, με το οποίο είχε εξαγγελθεί ότι το 2006 επρόκειτο να εκδοθεί ανακοίνωση για την εγκληματικότητα στον κυβερνοχώρο. Εν τω μεταξύ, λήφθηκε απόφαση για την υποβολή δύο χωριστών ανακοινώσεων, η μία από τις οποίες θα περιλαμβάνει προληπτικά και η άλλη αποτρεπτικά μέτρα. Στη δεύτερη, την ανακοίνωση που προβλέπεται για την εγκληματικότητα στον κυβερνοχώρο θα προσδιορίζεται η μελλοντική προσέγγιση σε επίπεδο ΕΕ για την καταπολέμηση του εγκλήματος στον κυβερνοχώρο. |

Ανακοίνωση για την στρατηγική όσον αφορά την υγεία των ζώων 2007-2013 | Μη νομοθετική ενέργεια/ Ανακοίνωση | Η πρόταση αποσκοπεί στην: -παρουσίαση της κοινοτικής πολιτικής για την υγεία των ζώων (ΚΠΥΖ) -παρουσίαση σαφών στόχων που αντανακλούν τις προτεραιότητες των πελατών -αξιολόγηση των δημοσιονομικών επιπτώσεων (δημοσιονομικές προοπτικές της Κοινότητας 2007-2013) -εξασφάλιση της συνοχής της ΚΠΥΖ με τις άλλες πολιτικές της ΕΕ και τις διεθνείς συμφωνίες (υγειονομικά και φυτοϋγειονομικά πρότυπα – ΥΦΠ) -ελαχιστοποίηση των κανονιστικών επιβαρύνσεων -εξασφάλιση κατάλληλου προϋπολογισμού για την ΚΠΥΖ και ενός κατάλληλου χρηματοπιστωτικού μέσου. |

Κανονισμός 1774/2002 σχετικά με τα ζωικά υποπροϊόντα | Νομοθετική πρόταση/ Κανονισμός Νομική βάση: Άρθρο 152 της συνθήκης ΕΚ και άρθρο 35 του κανονισμού 1774/2002 | Ο κυριότερος στόχος είναι η επανεξέταση των υγειονομικών κανόνων των ζωικών υποπροϊόντων λαμβάνοντας υπόψη την πείρα που έχει αποκτηθεί κατά την εφαρμογή του κανονισμού 1774/2002. Η κατάργηση των δυσανάλογων διατάξεων και η διευκρίνιση του πεδίου εφαρμογής του κανονισμού θα οδηγούσαν στην επεξεργασία ενός ασαφούς κειμένου που θα καθιστούσε τα μέτρα αποτελεσματικότερα και αποδοτικότερα. Η αναθεώρηση θα μειώσει τις περιττές επιβαρύνσεις και τις αρνητικές επιπτώσεις, αυξάνοντας τα οφέλη με την απλούστευση και την αποφυγή διπλών διοικητικών διαδικασιών για τις εθνικές αρχές και τους οικονομικούς φορείς. |

Ανακοίνωση για τη δωρεά και τη μεταμόσχευση οργάνων | Μη νομοθετική ενέργεια/ Ανακοίνωση | Η μεταμόσχευση οργάνων είναι τεχνική που χρησιμοποιείται ευρύτατα στην ιατρική. Οι μεταμοσχεύσεις είναι σε πολλές περιπτώσεις ο μόνος τρόπος θεραπείας σε περίπτωση αμετάκλητης δυσλειτουργίας οργάνων. Η διαδικασία εμπερικλείει κινδύνους τόσο για το δωρητή όσο και για τον αποδέκτη. Η Επιτροπή, βάσει του άρθρου 152 της συνθήκης του Άμστερνταμ, έχει το δικαίωμα να θεσπίσει τα απαραίτητα μέτρα για τον καθορισμό υψηλών προτύπων ποιότητας για την ασφάλεια των οργάνων. Η μεταμόσχευση οργάνων είναι ένας ιδιαίτερα σύνθετος τομέας που μπορεί να αντιμετωπιστεί μόνο αν ληφθούν υπόψη όλοι οι σχετικοί παράγοντες. |

Ανακοίνωση της Επιτροπής για τη συνέχεια στη Πράσινη Βίβλο σχετικά με την "Προσαρμογή του εργατικού δικαίου για την εξασφάλιση ευελιξίας και ασφάλειας για όλους". | Μη νομοθετική ενέργεια/ Ανακοίνωση | Συνέχεια που παρέχεται από την Επιτροπή στη δημόσια διαβούλευση που ξεκίνησε με την Πράσινη Βίβλο του 2006 για το μελλοντικό εργατικό δίκαιο. Θα συνοψίζονται τα αποτελέσματα της δημόσιας διαβούλευσης και θα προσδιορίζονται οι γενικές κατευθύνσεις της εργασίας που ενδέχεται να οδηγήσουν σε νομοθετικές ή μη νομοθετικές πρωτοβουλίες. |

Αναθεώρηση της οδηγίας 88/378/ΕΚ σχετικά με την ασφάλεια των παιχνιδιών(*) | Νομοθετική πρόταση/Οδηγία Νομική βάση: Άρθρο 95 της συνθήκης ΕΚ | Βασικοί πολιτικοί στόχοι είναι η απλούστευση της παρούσας νομοθεσίας, η βελτίωση της ασφάλειας των παιχνιδιών με τη διευκρίνιση των βασικών απαιτήσεων ασφάλειας, η βελτίωση της λειτουργίας της εσωτερικής αγοράς με την ανάπτυξη συνθηκών για μία καλύτερη κοινή προσέγγιση από τις εθνικές αρχές εποπτείας της αγοράς για την εφαρμογή της ισχύουσας νομοθεσίας. |

Οδηγία πλαίσιο (ή απόφαση) για την προστασία των μαρτύρων και των προσώπων που συνεργάζονται με τη δικαιοσύνη | Νομοθετική πρόταση/ Απόφαση Νομική βάση: άρθρο 31 παράγραφος 10 της συνθήκης ΕΚ και άρθρο 61 της συνθήκης ΕΚ | Σε ορισμένους τομείς εγκληματικότητας, όπως το οργανωμένο έγκλημα και η τρομοκρατία, υπάρχει αυξανόμενος κίνδυνος οι μάρτυρες να υπόκεινται σε εκφοβισμό. Όλα τα πρόσωπα έχουν καθήκον ως πολίτες να καταθέτουν ειλικρινείς μαρτυρίες, εάν αυτό απαιτείται από το σύστημα ποινικού δικαίου, αλλά θα πρέπει να αναγνωρίζονται σε μεγαλύτερο βαθμό τα δικαιώματα και οι ανάγκες τους, περιλαμβανομένου του δικαιώματος να μην υπόκεινται σε αθέμιτες παρεμβάσεις ή να εκτίθενται σε προσωπικό κίνδυνο. Τα κράτη μέλη έχουν την υποχρέωση να προστατεύουν τους μάρτυρες κατά των παρεμβάσεων αυτών θεσπίζοντας τα κατάλληλα μέτρα προστασίας έτσι ώστε να εγγυώνται την ασφάλεια τους. |

Erasmus Mundus II: Απόφαση του Ευρωπαϊκού Κοινοβουλίου και του Συμβουλίου για τη θέσπιση ενός προγράμματος βελτίωσης της ποιότητας της ανώτατης εκπαίδευσης και προώθηση της διαπολιτισμικής κατανόησης μέσω της συνεργασίας με τρίτες χώρες | Νομοθετική πρόταση/ Απόφαση Νομική βάση: Άρθρο 149 της συνθήκης ΕΚ | Συνολικός στόχος είναι η προώθηση της συνεργασίας με τρίτες χώρες και τους ευρύτερους εταίρους για την ανάπτυξη του ανθρώπου και της κοινωνίας μέσω ενός συστήματος διεθνών υποτροφιών που αυξάνει την ελκυστικότητα της ανώτατης εκπαίδευσης της Ευρώπης σε παγκόσμιο επίπεδο, προωθεί την παρουσία της στο διεθνές προσκήνιο ανώτατης εκπαίδευσης, ενθαρρύνει τη βελτίωση της ποιότητας της ανώτατης εκπαίδευσης και την προώθηση της διαπολιτισμικής κατανόησης μέσω της συνεργασίας με τρίτες χώρες. |

Ανακοίνωση για τον Ευρωπαϊκό Χώρο Έρευνας – νέοι ορίζοντες και προσεχή βήματα | Μη νομοθετική ενέργεια/ Ανακοίνωση | Η ανακοίνωση αυτή αποτελεί ορόσημο για την εκκίνηση μιας σημαντικής πρωτοβουλίας για τον Ευρωπαϊκό Χώρο Έρευνας. Θα πραγματοποιηθεί απολογισμός της προόδου που επιτεύχθηκε στον τομέα αυτό από την εκκίνηση του σχεδίου το 2000, εκτιμώντας τις επιτυχίες και τις αποτυχίες, εξερευνώντας νέες ιδέες, λαμβάνοντας υπόψη νέες εξελίξεις όπως το Ευρωπαϊκό Συμβούλιο Έρευνας, κλπ. ,και ορίζοντας νέες συγκεκριμένες ενέργειες. Η ανακοίνωση θα παρουσιαστεί στο Συμβούλιο, το Κοινοβούλιο και στο ευρύτερο κοινό προκειμένου να πραγματοποιηθεί διαβούλευση, με στόχο να υπάρξουν συγκεκριμένες προτάσεις πρωτοβουλιών το 2008 σε δεύτερη ανακοίνωση, στο πλαίσιο της αναθεώρησης των δημοσιονομικών προοπτικών και της προετοιμασίας του όγδοου προγράμματος πλαισίου. |

Ανακοίνωση σχετικά με την ενδιάμεση επανεξέταση της στρατηγικής για τις βιολογικές επιστήμες και τη βιοτεχνολογία | Μη νομοθετική ενέργεια / Ανακοίνωση | Ο στόχος είναι να εστιαστούν και να επικεντρωθούν οι ενέργειες σε θέματα τα οποία α) είναι συναφή και β) στα οποία η κοινή δράση μπορεί να συμβάλει με διαφορετική προσέγγιση. Επιπλέον, είναι αναγκαίο να προβλεφθεί ο καθορισμός συγκεκριμένων αποτελεσμάτων που πρέπει να υλοποιηθούν στο πλαίσιο αυτών των δράσεων με την παρακολούθηση και την αξιολόγηση της σημερινής στρατηγικής για τα επόμενα χρόνια, και να αναπτυχθεί κάποια προβληματική στην ενδεχόμενη ανάληψη πρωτοβουλιών μετά το 2010. Αυτή η επανεξέταση θα υποστηριχθεί από μελέτη για τις προκλήσεις, τις συνέπειες και τις ευκαιρίες που προσφέρει η βιοτεχνολογία στην Ευρώπη, η οποία θα εκπονηθεί από το ΚΚΕρ τον Απρίλιο 2007 (μελέτη Bio4EU). |

Ανακοίνωση για την ενδιάμεση επανεξέταση της εφαρμογής του Κοινωνικού Θεματολογίου (2005-2010) | Μη νομοθετική ενέργεια / Ανακοίνωση | Αυτή η ανακοίνωση εξετάζει την κατάσταση προόδου της εφαρμογής του Ευρωπαϊκού Κοινωνικού Θεματολογίου και διευκρινίζει το βαθμό στον οποίο συνέβαλε στην υλοποίηση των στόχων της ΕΕ στον κοινωνικό τομέα με τη δημιουργία περισσότερων θέσεων απασχόλησης καλύτερης ποιότητας και εξασφαλίζοντας ίσες ευκαιρίες για όλους. Με βάση αυτήν την εξέταση, θα προτείνει νέο πρόγραμμα για την πρόσβαση και την αλληλεγγύη, και, εάν χρειαστεί, θα προταθεί νέα εστίαση των προτεραιοτήτων στον κοινωνικό τομέα και στον τομέα της απασχόλησης, καθώς και τα μέσα που θα συμβάλουν στη βελτίωση της διαχείρισης και της εφαρμογής του θεματολογίου κατά τα προσεχή έτη. |

Στρατηγικό σχέδιο ενεργειακών τεχνολογιών | Μη νομοθετική ενέργεια / Ανακοίνωση | Το στρατηγικό σχέδιο ενεργειακών τεχνολογιών αναμένεται να επιταχύνει την ανάπτυξη ελπιδοφόρων ενεργειακών τεχνολογιών, αλλά επίσης και να συμβάλει στη διαμόρφωση κατάλληλων συνθηκών που θα φέρουν τις τεχνολογίες αυτές στην αγορά. |

Νέες νομοθετικές προτάσεις για την τροποποίηση του κανονιστικού πλαισίου για δίκτυα και υπηρεσίες ηλεκτρονικών επικοινωνιών (*) | Νομοθετική πρόταση / οδηγία Νομική βάση: Άρθρο 95 της συνθήκης ΕΚ | Ο κύριος στόχος των νομοθετικών προτάσεων είναι να βελτιώσουν την ικανότητα του σημερινού πλαισίου να τηρεί τους αρχικούς στόχους του προτείνοντας προσαρμογές οι οποίες λαμβάνουν υπόψη την μέχρι σήμερα κτηθείσα εμπειρία και την πιθανή εξέλιξη της αγοράς και των τεχνολογιών στο μέλλον. Απώτερος στόχος είναι η δημιουργία μιας ανταγωνιστικής ενιαίας αγοράς για δίκτυα και υπηρεσίες ηλεκτρονικών επικοινωνιών στην Ευρώπη με τα αντίστοιχα οφέλη για τους πολίτες. |

Πράσινη βίβλος για την καθολική υπηρεσία στις ηλεκτρονικές επικοινωνίες | Μη νομοθετική ενέργεια / Πράσινη βίβλος | Η Ανακοίνωση για την αναθεώρηση του πλαισίου των κοινοτικών κανονιστικών ρυθμίσεων σχετικά με δίκτυα και υπηρεσίες ηλεκτρονικών επικοινωνιών της 29ης Ιουνίου 2006 (COM(2006) 334) πρότεινε μόνον ελάχιστες τροποποιήσεις της οδηγίας για την καθολική υπηρεσία (2002/22/ΕΚ) αναγγέλλοντας ότι η Επιτροπή προτίθετο να δημοσιεύσει μία πράσινη βίβλο για την καθολική υπηρεσία το 2007 για να εγκαινιάσει μια ευρεία δημόσια συζήτηση που θα διευκρινίζει τον ρόλο και την έννοια της καθολικής υπηρεσίας στον 21ο αιώνα. Η πράσινη βίβλος μπορεί να οδηγήσει ενδεχομένως σε νομοθετικές προτάσεις το 2008 (σύμφωνα με το χρονοδιάγραμμα που προβλέπεται στο άρθρο 15 παράγραφος 1 της οδηγίας για την καθολική υπηρεσία). |

Στρατηγική για την ένταξη στην πληροφορική. | Μη νομοθετική ενέργεια / Ανακοίνωση | Στην υπουργική δήλωση της Ρίγα για την ένταξη στην πληροφορική που εκδόθηκε το 2006, τα κράτη μέλη κάλεσαν την Επιτροπή να παρουσιάσει το 2007 μια συνεκτική προσέγγιση υπέρ της ένταξης στην πληροφορική στο πλαίσιο i2010. Αυτή η ανακοίνωση θα αποτελέσει το βασικό στοιχείο που θα επιτρέψει να διευκρινιστούν οι προσπάθειες της Επιτροπής υπέρ των πολιτών ως μια διάσταση της κοινωνίας της πληροφορίας. Θα προτείνει μια στρατηγική για την ένταξη στην πληροφορική τονίζοντας τις νέες ευκαιρίες που παρουσιάζονται στα μειονεκτούντα από κοινωνική άποψη άτομα και στις μειονεκτικές περιοχές ώστε να ενισχυθεί η οικονομική, φυσική και εδαφική συνοχή. |

Ανακοίνωση για την ενίσχυση της κινητής τηλεόρασης στην εσωτερική αγορά | Μη νομοθετική ενέργεια / Ανακοίνωση | Η κινητή τηλεόραση θα προσφέρει νέες υπηρεσίες όπως η απευθείας τηλεοπτική μετάδοση, οι χρονικά μετατοπισμένες υπηρεσίες αναμετάδοσης καθώς και το κατ’ αίτηση οπτικοακουστικό μεταδιδόμενο περιοχόμενο. Πρόκειται για μια πραγματική ευκαιρία για την Ευρώπη. Ο συνδυασμός κινητής και εξατομικευμένης, κατ’αίτηση κατανάλωσης που προσφέρει η κινητή τηλεόραση θα μπορεί να καλύπτει τις αυξανόμενες απαιτήσεις των καταναλωτών για μεγαλύτερη επιλογή και καλύτερη ατομική μεταχείριση. Αυτή η ανακοίνωση αποσκοπεί επομένως στο να στηρίξει την εισαγωγή και την ανάπτυξη της κινητής τηλεόρασης σε όλη την Ευρώπη εστιάζοντας σε τρια βασικά σημεία: (i) εξασφαλίζει επαρκές εναρμονισμένο φάσμα (ii) καλύπτει τις τεχνικές πτυχές και την τυποποίηση (iii) συμβάλλει στη διαμόρφωση ενός κανονιστικού περιβάλλοντος που εξασφαλίζει επενδύσεις και καινοτομία στον τομέα. |

Ανακοίνωση για ένα σιδηροδρομικό δίκτυο για εμπορεύματα | Μη νομοθετική ενέργεια / Ανακοίνωση | Η μεταφορά εμπορευμάτων σιδηροδρομικώς θα αναπτυχθεί μόνον εάν γίνει πιο αποτελεσματική και εάν προσφέρει καλύτερη ποιότητα υπηρεσιών. Παρόλο που το σημερινό άνοιγμα των αγορών ευνοεί το δυναμισμό της, απαιτούνται άλλες ενέργειες για να τονωθεί περισσότερο αυ